BENARKAH HANYA LOGO JADI MASALAH UNTUK MENDAFTARKAN PAKATAN HARAPAN?

Berdasarkan apa yang dilaporkan di media-media, ternampak seperti proses untuk mendaftarkan Pakatan Harapan secara rasmi tidak menghadapi banyak masalah yang memungkinkan ia mengalami kegagalan sebagaimana yang dijangka oleh banyak pihak.
Sebagaimana yang disebut oleh Tun Mahathir Mohamad setelah beliau bersama beberapa pemimpin PKR, DAP, Amanah dan Bersatu yang lain mengemukakan permohonan dan mengadakan perbincangan dengan Jabatan Pendaftar Pertubuhan semalam, hanya logo saja yang menjadi masalah atau halangan.
Jabatan Pendaftar Pertubuhan dilaporkan tidak setuju dengan logo yang hanya tertulis perkataan “Harapan”, sebaliknya mahu ia dilengkapkan dengan perkataan penuh “Pakatan Harapan”.
Sehubungan itu, kata Tun Mahathir, pihaknya bersetuju memenuhi permintaan Jabatan Pendaftar Pertubuhan itu dan akan menghantar semula permohonan baru dalam tempoh dua hari.
Bermakna, setelah permohonan baru dikemukakan (dijangka pada Isnin) dengan pindaan atau perubahan logo sebagaimana yang diminta oleh Jabatan Pendaftar Pertubuhan itu, pendaftaran Pakatan Harapan seharusnya tidak lagi berdepan masalah.
Mungkin dalam tempoh sebulan atau dua bulan selepas itu, ertinya Pakatan Harapan sudah pun menjadi sebuah pertubuhan rasmi yang boleh bersaing menentang BN dalam pilihanraya akan datang.
Mudahnya? Benarkah begitu?
Jika begitu, kenapa proses mendaftarkan Pakatan Rakyat sebelum  pilihanraya 2013 lalu begitu sukar, banyak masalah dan akhirnya gagal?
Apakah Jabatan Pendaftar Pertubuhan turut mengalami transformasi yang memudahkan segala urusan sejak Zahid Hamidi menjadi Menteri Dalam Negeri?
Apakah boleh dipercayai kali ini hanya isu berkaitan logo yang menjadi masalah sebelum Pakatan Harapan diluluskan pendaftarannya dan setelah perubahan dilakukan sebagaimana yang diminta, ia akan terus diluluskan tanpa banyak “ding dong ding dong” lagi?
Apakah kenduri doa selamat untuk meraikan dan sebagai tanda kesyukuran atas pendaftaran rasmi Pakatan Harapan itu sudah boleh dirancang daripada sekarang?
Mungkinlah juga selepas ini akan dibangkitkan pula perkara-perkara lain sebagai halangan baru atau untuk tujuan melambat-lambatkan dan menyusahkan?
Atau sebenarnya, meskipun Jabatan Pendaftar Pertubuhan adalah jabatan di bawah Kementerian Dalam Negeri yang diketuai oleh Zahid Hamidi, tetapi kunci kelulusan masih dalam kawalan Seri Perdana?
(ShahbudinHusin 29/07/2017)

0

0

votes
Article Rating
Kongsikan artikel ini


DUA SEPUPU YANG "KE LAUT"

Presiden UMNO, Najib Razak menegaskan, parti itu tidak pernah bermain dengan dimensi politik yang menakut-nakutkan rakyat, sebaliknya sentiasa memberi keyakinan dan pengharapan kepada mereka.
Katanya, parti yang memainkan politik menakut-nakutkan rakyat ialah pihak yang tidak ada kuasa dan mahu menumbangkan parti yang sedang memerintah negara.
Sehubungan itu, tegas beliau ketika berucap merasmikan Mesyuarat Perwakilan UMNO Bahagian Parit di Perak, rakyat mempunyai pilihan dalam pilihanraya umum akan datang sama ada memilih Pakatan Harapan yang diterajui DAP atau terus bersama BN yang ditunjangi UMNO.
Benarkah kata-kata Najib bahawa UMNO tidak bermain dengan politik menakut-nakutkan rakyat?
Siapakah yang selalu menjerit perkataan “Hidup Melayu” selama ini?
Apakah tujuan perkataan itu dilaungkan sedangkan tidak pernah kedengaran kaum-kaum lain berteriak melaungkan “Hidup Cina”, “Hidup India”, “Hidup Kadazan”, “Hidup Iban” dan sebagainya?
Tidakkah laungan itu memberi makna ketakutan dan untuk menakutkan?
Siapakah yang pernah mengingatkan bahawa Melayu akan terbangsat jika UMNO hilang kuasa?
Siapakah juga yang mengatakan hanya UMNO pembela kepada orang-orang Melayu dan mereka dikatakan akan merempat macam di Singapura jika  parti itu tidak lagi berkuasa?
Apakah semua itu bukan menakut-nakutkan namanya?
Bahkan, dalam keadaan basah lagi bibir Najib berucap di Parit dengan mengatakan UMNO tidak bermain dengan politik menakut-nakutkan rakyat, apakah makna peringatan beliau bahawa rakyat menpunyai pilihan sama ada memilih Pakatan Harapan yang diterajui DAP atau terus bersama BN yang ditunjangi UMNO?
Tidakkah beliau sendiri sedang menakut-nakutkan rakyat dengan peringatan itu?
Bila Pakatan Harapan diterajui oleh DAP?
Siapa yang berada di tiga kedudukan teratas dalam hireaki kepimpinan Pakatan Harapan dan mengapa Najib takut untuk menyebut bahawa gabungan itu kini diketuai oleh gandingan Tun Mahathir dan Anwar Ibrahim?
Bukankah Salleh Said Said Keruak pernah mengatakan DAP telah dipinggirkan berikutan tiada pemimpin parti itu dalam tiga kedudukan teratas Pakatan Harapan?
Kenapa Najib masih terbelenggu dengan stigma lama dan bercakap cuma berdasarkan pemilikan kerusi Parlimen milik DAP yang dimenanginya dalam pilihanraya 2013, lalu mengatakan Pakatan Harapan diterajui DAP?
Apakah tidak mungkin dalam pilihanraya akan datang,  kedudukan akan berubah di mana PKR, Amanah dan Bersatu akan memiliki lebih kerusi Parlimen berbanding DAP?
Adakah ketakutkan hilang kuasa dan penolakan rakyat yang semakin membesar telah membuatkan Najib gelabah, keliru dan celaru dengan apa yang diperkatakannya sehingga hujah-hujahnya macam nampak “ke laut” saja?
Bersama Najib dengan hujah “ke lautnya”, sepupu beliau, Hishammuddin Hussein yang diura-ura sedang diprojekkan untuk dinaikkan pangkat lebih tinggi sehingga ketika ini diberi dua jawatan menteri, turut sama keliru dan celaru dengan abang sepupunya itu.
Ketika merasmikan Mesyuarat Perwakilan UMNO Bahagian Setiu di hari yang sama dengan Najib berucap di Perak, beliau menggesa Pakatan Harapan agar memulakan siasatan terhadap Tun Mahathir sekarang dan tidak menunggu setelah memperolehi kuasa untuk berbuat demikian.
“Apa yang menjadi tanda-tanya, kenapa nak tunggu menang pilihanraya baru nak siasat?” soal beliau.
Hello bro….macam mana Pakatan Harapan nak memulakan siasatan jika belum ada kuasa dalam tangan?
Tunggulah ada kuasa dulu kerana selepas siasatan, ia perlu disusuli dengan tindakan dan hukuman. Semua itu hanya boleh dilakukan setelah kuasa berada dalam genggaman.
Tun Mahathir sebelum ini pernah secara terbuka mengalu-alukan untuk dirinya disiasat setelah Pakatan Harapan berkuasa berkaitan pentadbirannya selama 22 tahun jika didapati beliau melakukan apa-apa kesalahan atau tindakan yang merugikan negara.
Tetapi, tegas bekas Perdana Menteri itu, tumpuan ketika ini harus diutamakan untuk menyingkirkan Najib terlebih dahulu kerana bala dan bahana daripada kepimpinannya amat besar dan merosakkan kehidupan rakyat serta negara.
Kalau Tun Mahathir sendiri bersikap terbuka dan tidak takut untuk disiasat, apa lagi yang Hishammuddin perlu bimbangkan?
Tunggu sajalah nanti bila UMNO dan BN tumbang, Tun Mahathir atau Najib yang akan lari lintang-pukang?
(ShahbudinHusin 29/07/2017)

0

0

votes
Article Rating
Kongsikan artikel ini


AWAS!!!…GOLONGAN MAMAK DAN INDIA MUSLIM BAKAL KENA 'PANCUNG' MASA
DEPANNYA OLEH ZAHID HAMIDI?

Semua orang tahu Zahid Hamidi berketurunan Jawa dan dalam satu temubual dengan stesen televisyen Indonesia tidak lama dahulu,  nampaknya beliau berbangga dengan keturunannya yang berasal dari negara jiran itu.
Namun, Zahid Hamidi rupa-rupanya tidak sekadar berketurunan Jawa, tetapi juga sepertinya anti dengan golongan mamak dan keturunan India Muslim di negara ini.
Tidak seperti Najib yang mahu memberi taraf Bumiputera kepada keturunan India Muslim dan meletakkan kedudukan yang tinggi dalam kerajaan kepada sekian ramai mereka yang berketurunan mamak dan India Muslim, Zahid Hamidi sebaliknya seolah-olah bersikap anti terhadap kelompok tersebut.
Dengan beliau mengungkit darah keturunan Tun Mahathir Mohamad, ramai yang jadi tidak faham apa kaitan dan tujuannya Timbalan Perdana Menteri itu berbuat demikian?
Lebih sukar difahami kerana Zahid Hamidi kononnya sudah 30 tahun mengunjungi Kaabah pada setiap akhir Ramadan tanpa pernah tertinggal melakukannya walau sekali pun.
Apakah begitu sekali cara berpolitik orang yang selalu berbangga dan bercerita dengan kawan-kawan mengenai kemampuannya mengunjungi Kaabah setiap tahun?
Kenapa Zahid Hamidi menampakkan sikap antinya itu dan apa kaitannya keturunan Tun Mahathir dengan persoalan politik, khususnya skandal 1MDB dan kecurian wang yang berlaku dalam negara?
Apakah tindakannya itu dapat menambahkan undi untuk UMNO dan BN?
Atau ia sebaliknya hanya menjadikan UMNO dan BN makin dibenci serta ditolak?
Jika demikian, apakah tujuan Zahid Hamidi berbuat begitu?
Apa salahnya Tun Mahathir yang berketurunan India Muslim dan menjadi Perdana Menteri selama ini sedangkan darah itulah yang membina banyak pembangunan seperti KLCC, KLIA, LRT, Lebuhraya Utara-Selatan dan pelbagai lagi sepanjang pemerintahannya?
Apakah dengan mengungkit darah keturunan Tun Mahathir, Zahid Hamidi cuba menyanggah hasrat Najib mahu memberi taraf Bumiputera kepada golongan India Muslim?
Apakah juga Zahid Hamidi tidak senang dengan kedudukan Ali Hamsa sebagai Ketua Setiausaha Negara, Irwan Siregar sebagai Ketua Setiausaha Perbendaharaan, Zambry Abdul Kadir sebagai Menteri Besar Perak, Reezal Merican Naina Merican sebagai Ahli Parlimen dan Timbalan Menteri Luar Negeri, Azeez Rahim sebagai Pengerusi Tabung Haji, Shahrizat Jalil sebagai Ketua Wanita UMNO, Aziz Sheikh Fadzir dan Musa Sheikh Fadzir sebagai Ketua UMNO Bahagian Kulim Bandar Baharu dan Ketua UMNO Bukit Mertajam dan lain-lain lagi yang berketurunan mamak dan India Muslim?
Kalau Zahid Hamidi begitu curiga dan lantang mendakwa Tun Mahathir yang berketurunan India Muslim telah mempergunakan orang Melayu, apakah ia juga bermaksud semua yang berketurunan India Muslim berperangai begitu?
Apakah nasib mereka yang berketurunan India Muslim, baik dalam UMNO atau kerajaan selepas ini – dikekalkan dan diberi peluang bertanding lagi dalam pilihanraya akan datang atau Zahid Hamidi akan memainkan peranan berbisik kepada Najib agar menggugurkan satu persatu mereka itu?
Bagaimana jika ditakdirkan Zahid Hamidi menjadi Perdana Menteri?
Apakah hanya Jawa saja yang mendapat tempat dan semua India Muslim akan diketepikan?
Awass….mamak dan India Muslim semua, Zahid Hamidi mula merbahaya kepada anda!!
(ShahbudinHusin 30/07/2017)

0

0

votes
Article Rating
Kongsikan artikel ini


PAS SEMAKIN TERTINGGAL DAN MEMANG PATUT DITINGGALKAN

Jika kita perhatikan, tidak banyak berita mengenai Pas tersiar di dada-dada media sejak minggu-minggu kebelakangan ini. Kalau ada pun satu dua berita yang melintas, tidak lagi ramai yang peduli mengenainya.
Tulisan Hadi Awang yang dibuatnya ketika beliau sedang sakit sehingga hampir pasti menyebabkan Akta 355 tertangguh sekali lagi pembentangannya, turut tidak berapa dihiraukan, bahkan tidak lagi menarik minat untuk diulas atau diperkatakan.
Pemimpin-pemimpin Pas yang lain juga nampaknya semakin hilang daripada radar pandangan umum. Meskipun dikhabarkan wajah-wajah mereka masih kerap terpampang di dada media milik sendiri, sudah tidak ramai yang mahu membeli akhbar atau menjenguk laman berita tersebut.
Semua perkembangan yang menampakkan Pas semakin menguncup di mata dan hati rakyat ini, selain kerana pendirian parti itu sendiri yang diragui, ia juga adalah disebabkan semakin menonjolnya Pakatan Harapan dengan pelbagai agenda dan perkembangan yang menampakkan keseriusan untuk mengalahkan UMNO dan BN, seterusnya mengambil alih pentadbiran negara yang rosak akibat kerakusan Najib Razak menguruskannya.
Daripada memperkemas struktur kepimpinan, mencipta logo rasmi dan kemudian mendaftarkan Pakatan Harapan dengan Jabatan Pendaftar Pertubuhan, semua itu telah menarik minat rakyat dan menampakkan gabungan itu benar-benar suci dan jujur niatnya untuk menyelamatkan negara ini.
Bersama dengannya juga, beberapa komitmen turut dibentangkan kepada umum seperti jangka pendek dalam tempoh 100 hari yang antaranya  menghapuskan GST dan menstabilkan harga petrol dan jangka panjang pula termasuk memulihkan institusi awam dan menubuhkan beberapa badan menyiasat pelbagai kecelakaan yang melanda negara serta merugikan rakyat.
Semua itu, bukan saja memberi harapan, tetapi juga memperlihatkan Pakatan Harapan adalah alternatif yang benar-benar dipercayai dan berwibawa untuk menggantikan BN.
Tidak seperti Pas, meskipun berulang kali dan berbuih mulut para pemimpinnya mengatakan mereka juga serius untuk memimpin negara dan mengalahkan BN serta mengubah jumlah kerusi yang ingin ditandingi daripada 100 kepada 140, hakikatnya tiada siapa mempercayainya.
Pas tidak dipercayai dan jauh sekali daripada diyakini, bukan saja kerana tiada tokoh-tokoh berwibawa yang tinggal dalam parti itu, tetapi juga disebabkan Gagasan Sejahtera yang diura-urakan diterajuinya hanyalah momokan kosong semata-mata.
Gasasan Sejahtera yang kononnya turut disertai beberapa parti kecil lain dan ratusan NGO, tidak saja tiada struktur kepimpinan, tiada logo rasmi, bahkan tidak kedengaran beraninya ia didaftarkan sebagai entiti rasmi dengan Jabatan Pendaftar Pertubuhan.
Bertanding sendirian pula dengan hanya menampilkan satu kaum saja sebagai calon di sebuah negara yang berbilang kaum seperti Malaysia ini, tentulah teramat mustahil untuk Pas menang dan dan dipilih sebagai kerajaan.
Jika tiada parti gabungan rasmi dan mendaftarnya pun tidak berani, apakah tujuan Gagasan Sejahtera itu dinyanyikan?
Ia, hakikatnya hanya untuk tujuan memperdaya saja. Semua orang hampir pasti sedar mengenainya. Sama seperti hudud yang cuma didendangkan sebagai alat politik di mana ia boleh berubah-ubah kepada negara kebajikan dan kini memadai dengan Akta 355 saja, mainan politik Pas melalui Gagasan Sejahtera dan kononnya untuk mengalahkan UMNO juga hanyalah untuk memperdaya sama.
Mereka tidak mahu, bahkan takut untuk berkuasa kerana sedar kemampuan yang tidak seberapa. Dengan mendendangkan lagu mahu berkuasa, Pas sebenarnya hanyalah ingin menolong dan membantu UMNO serta BN semata-mata.
Oleh itu, sebagaimana minggu-minggu kebelakakangan ini Pas tidak lagi dipedulikan dan hampir-hampir dilupakan oleh rakyat kerana ditenggelamkan oleh gahnya Pakatan Harapan, parti itu memang selayaknya terus disisih, ditinggal dan dilupakan.
(ShahbudinHusin 30/07/2017).

0

0

votes
Article Rating
Kongsikan artikel ini


SEDIAKAH ZAHID HAMIDI MINTA MAAF DENGAN TUN M ATAU LEBIH SELESA
DIGELAR "KAKI PEMBOHONG"?

Sejak awal lagi memang disedari bahawa serangan Timbalan Perdana Menteri, Zahid Hamidi kepada Tun Mahathir Mohamad bukan saja bersifat perkauman dan memperlekeh sesuatu kaum, tetapi yang lebih berat kerana ia juga berbentuk pembohongan.
Apabila Zahid mengatakan bekas Perdana Menteri itu dalam kad pengenalan birunya bernama “Mahathir anak lelaki Iskandar Kutty”, ramai yang tidak ragu-ragu mengatakan beliau telah tersalah fakta mengenainya.
Ini kerana yang diketahui umum ialah Mahathir bin Mohamad, bukannya berbinkan Iskandar.
Iskandar adalah datuk kepada Tun Mahathir atau lebih tepat yang berbinkan Iskandar ialah Mohamad dan bukannya Mahathir.
Jadi, tentulah pelik dan menghairankan bagaimana ia boleh diucapkan oleh seorang yang berjawatan Timbalan Perdana Menteri dan Menteri Dalam Negeri, malah tidak dinafikannya sehingga kini.
Oleh itu, jika ada yang mengatakan persoalan keturunan Tun Mahathir lebih dulu dibangkitkan oleh kumpulan Tengku Razaleigh Hamzah ketika pertandingan UMNO 1987 atau oleh Anwar Ibrahim selepas pemecatannya pada 1988, ia sebenarnya sama-sekali tidak sama dengan apa yang dibangkitkan oleh Zahid Hamidi
Sama ada disentuh oleh puak Ku Li atau Anwar Ibrahim, usikan mereka  hanyalah dengan nada bergurau mengenai “darah keling” atau “keturunan Kerala” yang dikaitkan dengan bekas Perdana Menteri itu, tetapi ia tidak bersifat pembohongan.
Mereka juga ternampak tidak menghina India Muslim atau mamak dalam memperkatakan keturunan Tun Mahathir itu.
Juga tidak pernah sesiapa, sama oleh penyokong Tengku Razaleigh atau Anwar Ibrahim, mereka sampai ke peringkat mengata “Mahathir sebagai anak lelaki Iskandar Kutty”.
Tun Mahathir dan mereka yang menyayanginya juga tidak pernah marah atau tersinggung dengan apa juga serangan berkaitan keturunan yang pernah disentuh oleh penyokong Ku Li atau Anwar Ibrahim itu.
Malah, Tun Mahathir sendiri pernah mengakui keturunan sebelah bapanya memang berasal daripada India.
Tetapi, reaksinya ternampak berbeza dengan apa yang dilakukan oleh Zahid ini. Bukan saja penyokong Tun Mahathir jadi marah dan tersinggung, rata-rata rakyat pelbagai lapisan juga mengecam dan membenci Zahid Hamidi melalui tindakan terbarunya ini.
Ini kerana nada serangan Zahid jelas bersifat perkauman, memperlekeh kaum lain serta suatu bentuk pembohongan.
Sejak bila Tun Mahathir berbinkan Iskandar Kutty? tanya mereka.
Selain kemudiannya bersepah-sepah salinan kad pengenalan dan surat beranak Tun Mahathir dikongsi di media sosial, tulisan mengenai salasilah keluarga beliau juga kedapatan di sana-sini di medium yang sama.
Dalam kad pengenalan dan surat beranak itu, yang ada tertulis hanya Mahathir dan bapanya Mohamad. Tidak ditemui sama-sekali “Mahathir anak lelaki Iskandar Kutty” sebagaimana dakwaan Zahid itu.
Dalam salasilah keluarga pula antaranya menyebut bahawa bapa Tun Mahathir, Mohamad bin Iskandar bukan orang sebarangan, sebaliknya adalah pengetua pertama Kolej Sultan Abdul Hamid, sebuah sekolah yang terkenal di negeri Kedah.
Kemudian, anak perempuan Tun Mahathir, Marina juga menjelaskan perkara yang sama bahawa bapanya adalah berbinkan Mohamad, bukannya beranak-lelakikan Iskandar sebagaimana didakwa oleh Zahid.
Iskandar, tambah Marina, adalah datuk kepada Tun Mahathir dan bukan bapa kepada ayahnya.
Lewat petang ini, Tun Mahathir sendiri, dalam keadaan tidak berapa sihat kerana selsema, tetapi ternampak ceria, tampil dengan sebuah rakaman video yang mencabar Zahid Hamidi membuktikan apa yang didakwanya itu.
“Tidak pernah lagi sesiapa menyentuh perkara ini dengan memberi asal-usul saya yang berbeza daripada apa yang diketahui umum.
“Ini adalah kenyataan yang cukup baik untuk menunjukkan berapa Zahid adalah kaki pembohong,” kata Tun Mahathir sebagaimana dipetik dalam video tersebut.
Lalu, sekarang bagaimana?
Daripada bukti salinan kad pengenalan, surat beranak, penjelasan Marina dan kenyataan oleh Tun Mahathir sendiri, kecuali jika Zahid Hamidi benar-benar dapat menampilkan bukti-bukti yang lain untuk membuktikan kebenaran fakta, beliau dengan sah, sahih dan jelas telah berbohong kepada seluruh rakyat Malaysia mengenai dakwaan yang dibuatnya itu.
Berbohong, adalah dosa paling besar bagi pemimpin, tidak jauh bezanya dengan dosa mencuri wang rakyat.
Sediakah Zahid Hamidi menampilkan bukti-bukti untuk mengesahkan kebenaran dakwaannya, meminta maaf dan mengakui kesalahannya atau mahu terus dikenali sebagai “kaki pembohong” untuk selama-lamanya?
Apatah lagi,  Tun Mahathir turut mengesahkan bagaimana Zahid Hamidi pernah menemuinya untuk meminta sokongan bagi beliau menggantikan Najib, tidak lama selepas dilantik sebagai Timbalan Perdana Menteri menggantikan Muhyiddin Yassin dahulu.
Berani dan sediakah Zahid Hamidi mengakui pertemuannya dengan Tun Mahathir itu atau beliau sekali lagi akan menjadi “kaki pembohong” kepada umum?
(ShahbudinHusin 31/07/2017)

0

0

votes
Article Rating
Kongsikan artikel ini


ZAHID HAMIDI, TIMBALAN PERDANA MENTERI PALING LEKEH DAN MERAPU

Pada 28 Julai lalu, bermakna genaplah tempoh dua tahun Ahmad Zahid Hamidi menjadi Timbalan Perdana Menteri sejak dilantik pada tarikh yang sama pada 2015 yang lalu.
Beliau dilantik memegang jawatan itu menggantikan Munyiddin Yassin yang dipecat kerana mengkritik Najib Razak dan bertanya banyak soalan tentang 1MDB.
Tidak seperti semua yang pernah menjadi Timbalan Perdana Menteri sebelum ini, sama ada mereka berjaya menjadi Perdana Menteri atau pengejaran jawatan terkandas di tengah jalan, Zahid Hamidi adalah penyandang paling lekeh dan merapu sekali.
Tidak usah dibandingkan dengan Tun Dr. Ismail, Tun Musa Hitam atau Anwar Ibrahim yang memang diketahui watak, penampilan dan kewibawaannya tidak perlu dipertikaikan lagi, malah berbanding dengan Tun Ghafar Baba dan Tun Abdullah Badawi pun, Zahid Hamidi masih ketinggalan dan berada jauh di belakang.
Zahid, dengan jawatan nombor dua dalam parti dan kerajaan, ternampak tidak dapat membawa dirinya dengan jawatan tersebut. Ucapan dan percakapannya banyak merapu, tidak kena dengan kedudukannya dan ia lantas menjadikan beliau paling lekeh berbanding semua pendahulunya.
Beliau suka berucap dengan memberi amaran, mengangkat jari telunjuk, intonasi yang sedikit mengada-ngada serta banyak fakta yang diluahkannya tidak membina. Amarannya yang banyak diucapkannya pula selalu tinggal amaran saja.
Sebagai Timbalan Perdana Menteri, baik berucap di acara UMNO atau kerajaan, Zahid seharusnya bercakap bersandarkan fakta atau kajian serta berbentuk seruan yang membina mengenai sesuatu perkara yang dibangkitkannya.
Bersama beberapa siri ucapan dan penampilannya yang meragukan sebelum ini, sepertinya tak ubah beliau masih Ketua Pemuda UMNO, menteri biasa atau sekadar Setiausaha Politik saja.
Serangannya kepada Tun Mahathir Mohamad dengan memperlekeh darah keturunan bekas Perdana Menteri itu adalah gambaran paling lekeh dan memualkan tentang watak dan pemikirannya.
Dengan kedudukannya sekarang, Zahid tidak wajar memperlekeh mana-mana kaum dan keturunan lain, biarkan untuk tujuan serangan politik kepada Tun Mahathir yang sedang bermusuh dengan Najib.
Beliau seharusnya memupuk perpaduan dan mengeratkan hubungan sesama kaum, bukan cuba merenggangkannya dengan komen yang berbentuk hinaan kepada sesuatu kaum.
Tun Mahathir, dalam serangannya kepada UMNO dan Najib, hanya selalu membangkitkan mengenai skandal 1MDB, kecurian wang, negara bakal bankrap dan sebagainya.
Semua serangan itu seharusnya dijawab dengan fakta atau lenggok kata-kata politik yang munasabah, sesuai dengan kedudukan dan jawatannya, bukan dengan mengaitkan susur galur atau darah keturunan yang berbentuk hinaan.
Ia tentunya tidak menghairankan jika menteri di pinggiran yang mengejar perhatian, Ketua Pemuda UMNO atau mana-mana pemimpin yang sedang melobi untuk kenaikan pangkat dan menjadi calon yang melakukan serangan demikian.
Tetapi jika orang yang bergelar YAB berbuat demikian, budak-budak Tadika pun akan merasakan ia suatu kejanggalan dan tidak wajar dilakukan.
Apakah dengan mengungkit mengenai darah keturunan India Tun Mahathir, ia merupakan jawapan kepada persoalan yang dibangkitkan oleh bekas Perdana Menteri itu?
Apakah manusia yang berdarah keturunan India begitu hina dan tidak boleh dipercayai?
Apakah Zahid Hamidi tiada perasaan kepada kaum dan bangsa lain di negara ini, lalu dengan sesuka hati menghina dan memperlekeh mereka serta tidak malu-malu menunjukkan jiwa perkaumannya?
Jika Tun Mahathir yang berdarah India daripada sebelah bapanya dinilai begitu hina dan tidak boleh dipercayai untuk memperjuangkan nasib Melayu, apakah maksud tersiratnya Zahid juga memperlekeh dan menghina Tunku Abdul Rahman Putra Alhaj yang ada keturunan darah Siam dan Tun Hussein Onn yang diketahui umum berdarah Turki?
Ataukah Zahid Hamidi sebenarnya cuba memberi gambaran bahawa pesaingnya, Hishammuddin yang berdarah Turki, sebenarnya sama tidak layak dan tidak boleh dipercayai untuk menjadi Perdana Menteri di masa akan datang, seperti juga Tun Mahathir berdarah India yang diperlekeh dan dihinanya itu?
Adakah Zahid Hamidi sebenarnya mengharapkan, beliau yang berdarah Jawa daripada Jogjakarta akan terus berada di hati Najib Razak yang berdarah Bugis dan Perdana Menteri mesti mengenepikan Hishammuddin, meskipun mereka mempunyai hubungan sepupu?
Dalam hal ini, jika pun Zahid Hamidi  bertujuan melobi dan mengampu Najib agar beliau tidak terus dipinggirkan, tetapi sama seperti tidak kena caranya beliau dalam banyak perkara sebelum ini, Zahid Hamidi juga sebenarnya tersilap gaya dalam mengampu dan membodek Najib.
Beliau kini dengan sendirinya semakin mencipta banyak musuh dalam UMNO, selain menjadi liabiti kepada Najib sendiri.
(ShahbudinHusin 31/07/2017)

0

0

votes
Article Rating
Kongsikan artikel ini


APA SUDAH JADI, KENAPA 1MDB TAK BAYAR LAGI?

 Banyak misteri timbul berhubung laporan kegagalan 1MDB membayar AS$602 juta atau RM2.6 bilion kepada IPIC sebagaimana yang dipersetujui dalam penjanjian penyelesaian antara kedua-dua syarikat itu sebelum ini.

 Berhubung terbitan bon AS$3.5 bilion yang menjadi pertikaian antara 1MDB dan IPIC selama ini, syarikat pelaburan kerajaan itu akhirnya bersetuju dengan penyelesaian di luar mahkamah dan membayar AS1.205 bilion  atau kira-kira RM5.2 bilion kepada IPIC, selain menebus kembali bon yang diterbitkan itu.

 Separuh daripada jumlah itu iaitu RM2.6 bilion sepatutnya dibayar kepada IPIC sebelum lewat malam 31 Julai atau sebelum 12 tengahari tadi waktu Malaysia, tetapi dilaporkan tiada pembayaran dibuat oleh 1MDB kepada IPIC sehingga tempoh yang ditetapkan itu berakhir.
Sudah tentu kegagalan 1MDB membuat pembayaran itu menimbulkan banyak persoalan?

 Apa jadi sebenarnya?

 Apakah 1MDB tiada wang atau tidak cukup wang untuk membuat bayaran?

 Jika tiada wang dan tidak mampu membayar hutang, bagaimana 1MDB boleh menghantar ribuan jemaah haji ke Mekah setiap tahun?

 Bukankah juga Najib Razak selalu mengatakan 1MDB berada di landasan pemulihan yang betul, ada banyak wang serta ada aset dalam perniagaan?

 Maka, seperti sukar dipercayai bahawa 1MDB tiada wang, lebih-lebih lagi bagi penyokong tegar UMNO dan pengampu setia Najib.

 Kalau demikian, bilakah sebenarnya 1MDB mahu membuat pembayaran kepada 1PIC?

 Adakah  keadaan ini memperlihatkan 1MDB sedang dalam proses memohon penangguhan untuk membuat pembayaran atau sengaja mengengkari perjanjian?

 Akhirnya, bila sebenarnya wang mahu dibayar?

 Apakah 1MDB akan disaman atau dihadapkan ke proses timbangtara sekali lagi?
(ShahbudinHusin 01/08/2017)

0

0

votes
Article Rating
Kongsikan artikel ini


PERGHHH, GANASNYA YOB…BARU SEBULAN JADI TPM, ZAHID HAMIDI RUPANYA
SUDAH ADA HATI NAK KETEPIKAN NAJIB

Pendedahan Tun Mahathir Mohamad bahawa Zahid Hamidi pernah menemuinya untuk meminta sokongan bagi menggantikan Najib Razak, tidak lama selepas dilantik sebagai Timbalan Perdana Menteri, tentu saja mengejutkan banyak pihak.
Yang paling terkejut pastinya ialah Najib sendiri yang melantik Zahid Hamidi ke jawatan tersebut dan Rosmah Mansor yang menjadi suri hati Perdana Menteri di Seri Perdana.
Hati Najib dan Rosmah barangkali berbisik, tak sangka Zahid turut mahu “menghalau” mereka daripada Seri Perdana.
Dalam jawapan balasnya kepada dakwaan Zahid Hamidi berkaitan “Mahathir anak lelaki Iskandar Kutty”, Tun Mahathir semalam bukan saja mencabar Timbalan Perdana Menteri mendedahkan bukti salinan kad pengenalan seperti didakwanya itu, bahkan juga mendedahkan tentang pertemuan Zahid dengannya untuk mengambil alih tempat Najib.
“Zahid mesti ingat apabila beliau dilantik jadi Timbalan Perdana Menteri, datang jumpa saya cuba nak simpati saya, sokongan saya.
“Saya kata benar-benar kepada Zahid, kalau pun Najib letak jawatan, yang mana itu bagi saya tak mungkin berlaku, Zahid kena tunggu UMNO tentukan siapa yang akan ganti Najib.
“Belum tentu Zahid ganti Najib. Bila nak simpati saya, datanglah. Bila tak boleh dapat, carilah jalan bohong macam ini.”Saya malu ada orang seperti ini dalam Kabinet,” kata Tun Mahathir lagi dalam rakaman video tersebut.Adalah dipercayai dan disebut oleh Ahli MPT Bersatu, Zahid Md Arip dalam rakaman videonya, pertemuan Zahid Hamidi dengan Tun Mahathir diadakan di rumah bekas Perdana Menteri itu di Seri Kembangan, kira-kira sebulan selepas beliau dilantik menggantikan Muhyiddin Yassin sebagai Timbalan Perdana Menteri.Ketika itu, Tun Mahathir masih lagi bersama UMNO, malah Muhyiddin juga belum dipecat sebagai Timbalan Presiden UMNO.Bermakna, hanya dalam tempoh sebulan jadi orang nombor dua dalam kerajaan, Zahid Hamidi sudah “tergerak hati” untuk menjadi Perdana Menteri dengan menyingkirkan Najib yang melantiknya ke jawatan itu.Perghhhh…ganasnya cita-cita dan impian orang Perak yang seorang ini!!Rasanya belum pernah ada mana-mana Timbalan Perdana Menteri sebelum ini cuba menyingkir dan mengambil alih jawatan Perdana Menteri hanya dalam tempoh kira-kira sebulan selepas dilantik memegang jawatan tersebut.Dalam pada itu, pada awal tahun 2016, seorang bekas pemimpin UMNO ada menemui Najib dan memaklumkan mengenai pertemuan Zahid dengan Tun Mahathir sambil memintanya berhati-hati dengan “gerakan politik” orang nombor dua dalam kerajaan itu.Najib dilaporkan hanya tersenyum dengan kata-kata bekas pemimpin tersebut dan memberitahu beliau mengetahui mengenai pertemuan Zahid dengan Tun Mahathir itu yang katanya hanya sekadar kunjungan hormat biasa serta sebagai tanda hormat timbalannya ke atas Tun Mahathir.Tetapi, sekarang bagaimana?Dengan pengakuan Tun Mahathir sendiri bahawa Zahid Hamidi datang menemuinya untuk meminta sokongan bagi menyingkirkan Najib, adakah Perdana Menteri masih mempercayai timbalannya atau sudah lama curiga terhadapnya?Mungkinkah Najib sebenarnya sudah mengetahui perkara yang sama sebelum ia didedahkan oleh Tun Mahathir?Apakah kerana akhirnya Najib mengetahui bahawa pertemuan itu memang bertujuan untuk menyingkirkannya, maka beliau melantik Hishammuddin Hussein menjadi Menteri Tugas-Tugas Khas secara mengejut untuk mengimbangi kedudukan Zahid Hamidi?Adakah Najib kini sudah mulai berwaspada, curiga, berhati-hati malah mungkin tidak percaya lagi terhadap Zahid?Inikah yang menyebabkan Zahid kebelakangan ini seperti dibelenggu rasa bersalah yang kronik sehingga berkali-kali mengatakan beliau tetap setia kepada Najib sambil menyerang Tun Mahathir tanpa henti-henti?
(ShahbudinHusin 01/08/2017).

0

0

votes
Article Rating
Kongsikan artikel ini


ZAHID HAMIDI WAJIB TAMPIL SENDIRI MENJAWAB TIGA PERKARA INI

Hanya berpunca daripada dakwaannya bahawa kad pengenalan lama Tun Mahathir Mohamad adalah “Mahathir anak lelaki Iskandar Kutty”, Timbalan Perdana Menteri, Ahmad Zahid Hamidi kini berdepan tiga persoalan yang memerlukan jawapan langsung daripadanya.
Tiga persoalan itu dilontarkan kembali oleh Tun Mahathir kepadanya sebagai tindak balas dan susulan atas dakwaan yang dimulakan oleh Zahid Hamidi sendiri.
Tiga perkara tersebut ialah:-
Pertama, menyahut cabaran Tun Mahathir agar menunjukkan bukti salinan kad pengenalan lama bekas Perdana Menteri itu untuk mengesahkan dakwaannya bahawa “Mahathir anak lelaki Iskandar Kutty” adalah benar dan sahih.
Selagi Zahid Hamidi gagal menampilkan bukti atau berdiam diri atau sekadar mewakilkan kepada pegawai medianya untuk memberikan jawapan, ia belum lagi dikira jawapan yang sewajarnya.
Apatah lagi jika jawapan pegawai medianya hanya mengatakan mesej sebenar Zahid Hamidi telah disensasikan, sedangkan maksudnya dikatakan ialah untuk menperjelas mengenai watak Tun Mahathir yang didakwa mengamalkan cara politik “habis madu sepah dibuang” terhadap orang Melayu.
Semua itu bukanlah jawapan sebenar. Jawapan yang dikehendaki ialah bila beliau boleh menampilkan bukti salinan kad pengenalan lama Tun Mahathir yang tertulis “Mahathir anak lelaki Iskandar Kutty” itu?
Gagal menunjukkan bukti tersebut, Zahid Hamidi bukan saja dianggap “kaki pembohong” sebagaimana dinyatakan oleh Tun Mahathir, malah seluruh rakyat Malaysia juga akan beranggapan sedemikian.
Kedua, menjelaskan mengenai pertemuannya dengan Tun Mahathir yang dilakukan kira-kira sebulan setelah dilantik sebagai Timbalan Perdana Menteri pada 2015 yang lalu.
Benarkah pertemuan itu diadakan untuk meminta sokongan untuk menggantikan tempat Najib atau Zahid Hamidi ada penjelasan lain mengenainya?
Kegagalan memberi penjelasan atau terus berdiam diri tentu saja akan menambahkan lagi kecurigaan tentang kesetiaan sebenarnya kepada Najib, meskipun sudah berulangkali beliau menyatakan kesetiaan tidak berbelah baginya kepada Perdana Menteri.
Berdiam diri atau gagal memberikan penjelasan juga hanya akan menebalkan lagi perasaan “mata berpandangan budi kedapatan” antara beliau dengan Najib.
Ketiga, memberi penjelasan mengenai jumlah kekayaan sebanyak RM230 juta yang pernah diisytiharkan kepada Tun Mahathir ketika memegang jawatan Ketua Pemuda UMNO pada 1996 dahulu.
Tun Mahathir menyebut bahawa jawapan Zahid Hamidi ketika itu mengenai daripada mana datangnya jumlah kekayaan tersebut sebagai kurang jelas.
Keperluannya kini mudah saja, berikanlah jawapan yang sejelas-jelasnya.
Tiga perkara itu wajib dijawab sendiri oleh Zahid Hamidi untuk menunjukkan beliau benar-benar pemimpin yang bertanggungjawab dan boleh dipercayai.
Sebagaimana beliau lantang dan berani membuat tuduhan “Mahathir anak lelaki Iskandar Kutty” di depan umum, Zahid Hamidi juga perlu tampil dengan lantang dan berani menjelaskan tiga perkara di atas.
Tambahan lagi, tuduhannya berkenaan “Mahathir anak lelaki Iskandar Kutty” sudah pun dijawab secara langsung oleh bekas Perdana Menteri itu, meskipun dalam keadaan beliau diserang demam selsema dan kurang sihat.
Zahid Hamidi tiada pilihan lain lagi dalam hal ini, walau diketahui umum banyak janjinya sebelum ini seperti untuk mendedahkan dalang Lahad Datu misalnya, hanya janji tinggal janji saja.
(ShahbudinHusin 02/08/2017).

0

0

votes
Article Rating
Kongsikan artikel ini


JIKA BAYARAN KALI PERTAMA PUN BERMASALAH, BAGAIMANA DENGAN BAYARAN KALI
KEDUA NANTI?

IPIC  akhirnya setuju memberi tempoh selama lima hari kepada 1MDB untuk membuat pembayaran sebanyak AS$603 juta atau RM2.6 bilion setelah kegagalan menepati janji pembayaran yang sepatutnya dibuat pada 31 Julai lalu.
1MDB dalam jawapannya mengenai kegagalan menunaikan janji itu menjelaskan ia adalah kerana masih menunggu dana daripada pelan rasionalisasi yang sepatutnya diterima pada bulan lalu.
Najib Razak pula mengatakan kegagalan itu hanya kerana masalah teknikal dan bukan disebabkan 1MDB tidak mempunyai wang.
IPIC, di sebalik memberi tempoh lima hari, turut menyatakan bahawa sekiranya janji itu gagal ditunaikan sekali lagi, 1MDB akan tertakluk kepada obligasi tambahan yang tidak dinyatakan.
Apakah obligasi tambahan itu?
Denda? Faedah tambahan? Atau apa?
Apa pun alasan atau hujah yang cuba digunakan oleh 1MDB atau Najib  –  kegagalan menunaikan janji bayaran sebagaimana yang sudah dipersetujui bukan saja menunjukkan kelemahan, bahkan juga sebenarnya amat memalukan.
Ini kerana persetujuan mengenainya sudah dibuat sejak awal Mei yang lalu iaitu kira-kira tiga bulan lamanya.
Kenapa 1MDB tiada perancangan yang teliti tentang kewangannya dan seolah-olah hanya berharap kepada sumber yang terhad untuk membayar hutang dan menunaikan janji?
Jika dalam tempoh tiga bulan yang sudah berlalu, 1MDB gagal menunaikan janjinya, apakah jaminan ia betul-betul dapat dilaksanakan dalam tempoh lima hari tambahan yang diberikan oleh 1PIC itu?
Bagaimana jika selepas lima hari nanti, bayaran gagal dibuat lagi?
Selain itu, perlu difahami bahawa bayaran AS$603 juta atau RM2.6 bilion yang sepatutnya dilunaskan kepada IPIC pada 31 Julai ini hanyalah bayaran kali pertama dan bayaran kali kedua dengan jumlah yang sama akan menyusul kewajipannya sebelum 31 Disember akan datang.
Jumlah keseluruhan yang perlu dibayar oleh 1MDB kepada IPIC ialah sebanyak AS1.205 bilion atau kira-kira RM5.2 bilion dengan dua kali pembayaran – sebelum 31 Julai dan 31 Disember.
Apakah jaminannya 1MDB ada wang yang cukup untuk membayarnya pada 31 Disember nanti atau ia mungkin akan tertangguh lagi?
Apa pula alasannya ketika itu?
Sekali lagi dengan masalah teknikal juga?
(ShahbudinHusin 02/08/2017)

0

0

votes
Article Rating
Kongsikan artikel ini


KALAU DAH TAHU TUN MAHATHIR MUSUH NO 1 NAJIB, BUAT APA ZAHID HAMIDI
PERGI MENEMUINYA?

Sebagai rakan rapat dan sahabat baik kepada Najib Razak, apatah lagi baru saja dilantik memegang jawatan Timbalan Perdana Menteri, tindakan Ahmad Zahid Hamidi menemui Tun Mahathir Mohamad secara senyap-senyap boleh dikira suatu “dosa besar” dalam hukum politik duniawi.
Ini kerana pada ketika kejadian, Tun Mahathir adalah musuh politik nombor 1 kepada Najib dan sedang berusaha untuk menyingkirkan beliau daripada kerusi empuk Perdana Menteri.
Tiada keperluan sama-sekali untuk Zahid Hamidi menemui Tun Mahathir, apatah lagi jika benar seperti dakwaan bekas Perdana Menteri itu bahawa Timbalan Perdana Menteri datang bertujuan meminta sokongan untuk mengambil alih tempat Najib.
Bertemu dan berbual-bual saja pun sudah boleh dianggap “berdosa besar” dalam hukum politik duniawi, manakala melontarkan idea dan meminta sokongan Tun Mahathir untuk menggantikan Najib, bererti Zahid Hamidi telah melakukan “dua dosa besar” kepada Perdana Menteri.
Mujur Tun Mahathir menolak permintaan Zahid Hamidi itu. Apa jadi andainya Tun Mahathir bersetuju menyokong Zahid Hamidi ketika itu?
Apakah hari ini Najib sudah tersingkir dan Zahid Hamidi adalah Perdana Menteri kita?
Tindakan Zahid Hamidi menemui Tun Mahathir itu tidak jauh bezanya dengan perbuatan artis Aliff Aziz yang didapati berkaraoke secara sembunyi bersama perempuan lain, meskipun isterinya baru 20 hari melahirkan anak dan “menghadiahkan zuriat” kepadanya.
Zahid Hamidi menemui Tun Mahathir setelah sebulan dapat jawatan dan Aliff bersama wanita lain setelah 20 hari isterinya melahirkan anak – kedua-duanya adalah perbuatan yang dianggap curang dan tiada kesetiaan.
Sebagaimana isteri Aliff Aziz terluka, sudah barang tentu Najib juga terhiris hati dengan perbuatan Zahid Hamidi itu.
Cuma, walaupun Aliff Aziz sudah meminta maaf kepada isterinya dan ia dimaafkan, tiada diketahui sama ada Zahid Hamidi ada meminta maaf atau Najib sudah memaafkannya.
Sebab itu, Zahid Hamidi tidak harus terus berdiam diri dan membuatkan orang berteka-teki mengenai pertemuannya dengan Tun Mahathir itu.
Ramai ahli UMNO dan penyokong Najib  mungkin terluka, biarpun ada seorang dua pemimpin UMNO yang “sekadar di pinggiran” mengatakan pendedahan Tun Mahathir mengenai pertemuannya dengan Zahid Hamidi tidak lebih bertujuan melaga-lagakan antara “nombor satu” dengan “nombor dua”.
Namun demikian, kata mereka, kesetiaan Zahid Hamidi kepada Najib tidak perlu diragui kerana kedua-duanya dikatakan saling mengenali antara satu sama lain sudah begitu lama.
Lagi pula, tambah mereka lagi, tidak mungkin bekas Setiausaha Politik tergamak menikam “bekas bossnya” sendiri.
Namun demikian, selain mereka harus menyedari bahawa sejarah orang nombor dua mahu menyingkirkan orang nombor satu bukanlah asing dalam sejarah UMNO, sejarah politik Zahid Hamidi juga tidak harus ditutup begitu saja.
Walaupun diketahui umum sejarah politik Zahid Hamidi dalam UMNO bermula dengan menjadi Setiausaha Politik Najib, tetapi bukanlah rahsia juga bahawa “tauke besarnya” ialah Anwar Ibrahim.
Beliau lebih dikenali sebagai “orang Anwar Ibrahim” dan sebaik berhenti sebagai Setiausaha Politik Najib, Anwar yang ketika itu menjadi Menteri Kewangan telah melantik Zahid Hamidi sebagai Pengerusi Bank Simpanan Nasional dan memberi laluan kepadanya mengambil alih beberapa syarikat senaraian awam, lalu bergelar tokoh korporat yang bergemerlapan dalam sekelip mata.
Diperbualkan tentang Zahid Hamidi ketika itu ialah “Najib memberinya kedudukan, tetapi Anwar memberinya peluang.”
Kedudukan dan perubahan status itulah juga yang banyak menyumbang kepada kejayaan Zahid Hamidi memenangi jawatan Ketua Pemuda UMNO pada 1996, meskipun berlawan dengan tokoh-tokoh lebih besar iaitu Rahim Tamby Chik, Isa Samad dan Annuar Musa.
Seorang lagi yang turut bertanding ketika itu ialah Abdul Rahman Salleh, ahli UMNO biasa yang kini dilaporkan sudah pun meninggal dunia.
Dengan jawatan Ketua Pemuda UMNO yang pro kepada Anwar, Zahid kemudian membangkitkan isu kronisme dan nepotisme dalam kerajaan sebagai suatu serangan kepada kepimpiman Tun Mahathir sehingga Perdana Menteri bertindak mengeluarkan senarai penerima kontrak-kontrak kerajaan untuk membuktikan tidak semua mereka yang rapat dengannya membolot segala rezeki dan kekayaan daripada kedudukannya.
Apabila Anwar dipecat pada 1998, Zahid Hamidi hanya di peringkat awal saja bersama “bekas tauke besarnya” itu, tetapi kemudian bertindak meninggalkannya untuk meneruskan perjuangan bersama UMNO yang dipimpin oleh Tun Mahathir sehinggalah beliau menyerahkan jawatan Perdana Menteri kepada Tun Abdullah Badawi pada tahun 2003.
Di bawah kepimpinan Tun Abdullah, barulah Zahid Hamidi dijadikan timbalan menteri dan seterusnya menteri penuh.
Ketika bersama UMNO dan menyokong kepimpinan Tun Mahathir, sementara Anwar sudah menubuhkan PKR bersama penyokong-penyokong setianya dalam UMNO dahulu, jika kita imbas, banyak juga serangan-serangan Zahid Hamidi kepada “bekas taukenya” yang menggambarkan seolah-olah beliau tidak pernah menerima sebarang budi daripada bekas Timbalan Perdana Menteri itu.
Jika Anwar boleh diserang dan ditinggalkan, apakah kesetiaan Zahid Hamidi kepada Najib terlalu kukuh dan tidak mungkin goyah sama-sekali?
Dan adakah Najib tidak berhati-hati?
(ShahbudinHusin 03/07/2017).

0

0

votes
Article Rating
Kongsikan artikel ini


SELEPAS AMERIKA SYARIKAT, ADAKAH PERANCIS JUGA BERKONSPIRASI MAHU
JATUHKAN NAJIB?

Ketika Amerika Syarikat melalui Jabatan Kehakimannya atau DOJ memulakan saman sivil untuk merampas aset-aset kepunyaan Jho Low dan Riza Aziz yang dikaitkan dengan dana 1MDB yang diselewengkan, antara hujah pembelaan golongan macai dan pencacai  ialah ia merupakan satu konspirasi untuk menjatuhkan Perdana Menteri, Najib Razak.
Mereka cuba memperbodohkan orangramai dengan mempersoalkan bagaimana saman itu boleh dilakukan sedangkan 1MDB tidak pernah melaporkan kehilangan wangnya dan DOJ pula tidak pernah meminta sebarang bantuan Peguam Negara Malaysia untuk tindakan tersebut.
Tidak cukup dengan itu, didendangnya juga kononnya DOJ turut dibayar jutaan ringgit oleh Tun Mahathir Mohamad dan Dr. Puad Zarkashi yang mengetuai JASA, walaupun bergelar Dr, tetapi seperti hilang kecerdikan dengan mengatakan saman itu sendiri mungkin dikarang oleh seseorang daripada negara kita.
Pokoknya, dalam zaman “cash is king” ini, mereka lebih percaya segala usaha pihak luar yang dilihat mencemar negara  dan melibatkan kaum kerabat Seri Perdana adalah percubaan untuk menjatuhkan Najib semata-mata.
Najib, yang terbukti mempunyai beribu-ribu juta ringgit dalam akaun peribadinya, tetaplah di hati mereka seorang pemimpin yang suci bersih dan tidak berdosa apa-apa.
Kini, selain Amerika Syarikat, menyusul pula Perancis memulakan tindakan pendakwaan terhadap Abdul Razak Baginda, seorang yang pernah menjadi sekutu rapat Najib berkaitan pembelian kapal selam Scorpene pada 2002 dahulu.
Peguam hak asasi manusia Perancis, William Bourdon telah mengesahkan bahawa Abdul Razak Baginda telah didakwa (indicted) di Paris pada 18 Julai lalu atas dakwaan sogokan berhubung penjualan kapal selam kepada Malaysia.Bourdon, peguam yang mengendalikan kes Scorpene di Paris, berkata laporan berita mengenai pendakwaan itu sebagai tidak mengelirukan dan menambah, “Abdul Razak harus memberi respon terhadap pendakwaan setebal 11 mukasurat itu.”Katanya, beliau boleh mengesahkan bahawa Abdul Razak telah didakwa kerana terlibat dalam rasuah aktif dan pasif di Perancis.Apa yang nyata, belum pun kes 1MDB di Amerika Syarikat memulakan bicaranya, timbul pula pendakwaan di Perancis.Kes di Perancis itu tentu saja turut memeningkan kepala Najib kerana ia berlaku ketika beliau menjadi Menteri Pertahanan dahulu yang daripada pembelian kapal selam itulah juga berlakunya pembunuhan Altantuya Sharibu.Di tahun-tahun awal kes itu meletus dahulu, Najib memang dikaitkan dengannya, bukan saja berkaitkan wang sogokan, bahkan juga didakwa mempunyai hubungan dengan Altantuya sehingga memaksa beliau bersumpah di masjid di Permatang Pauh untuk menafikannya.Adakah di mata macai dan pencacai, selepas saman sivil di Amerika Syarikat, pendakwaan terhadap Abdul Razak inimerupakan konspirasi Perancis pula untuk menjatuhkan Najib?Siapa pula agaknya yang akan dikata membayar kepada pihak pendakwa dan tolong mengarang kertas pendakwaan di Perancis kali ini?Yang pasti, sebagaimana Amerika Syarikat tidak lagi dikunjungi setelah adanya saman DOJ, Perancis pasti akan menyusul sebagai satu lagi negara yang dijauhi untuk dilawati dan bercuti oleh Najib dan keluarganya.
(ShahbudinHusin 03/08/2017)

0

0

votes
Article Rating
Kongsikan artikel ini


ISYARAT AWAL KEJATUHAN BN?

Sepuluh hari lalu, Naib Presiden PKR yang juga Ahli Parlimen Pandan, Rafizi Ramli memohon sumbangan orangramai untuk membayar ganti rugi dan kos lain berjumlah RM300 ribu berhubung saman fitnah berkaitan NFC terhadap dirinya.

 Dalam kes berkenaan, Rafizi telah didapati bersalah oleh Mahkamah Tinggi dan sedang dalam proses rayuan ke Mahkamah Rayuan yang ditetapkan pada Oktober depan.

 Meskipun dalam proses rayuan, beliau tetap dikehendaki membayar denda itu terlebih dahulu dan kegagalan berbuat demikian memungkinkan tindakan muflis diambil terhadapnya.

 Mengakui tidak selesa memohon sumbangan orangramai, tetapi Rafizi tiada pilihan lain kerana wang simpanannya sudah habis dibelanjakan untuk menubuhkan Invoke dan menggerakkan programnya jelajah ke seluruh negara dengan harapan rakyat mempunyai peluang yang lebih baik untuk mendapatkan kerajaan baru selepas pilihanraya akan datang.

 Lantaran itu, beliau yang mungkin tidak bertanding lagi dalam PRU 14 berikutan sekatan undang-undang kerana turut dijatuhi hukuman dalam kes lain, tetapi kekal gigih membantu Pakatan Harapan, telah memuat-naik rayuan memohon sumbangan tersebut di laman Facebook miliknya.

 Setelah sepuluh hari, sungguh mengejutkan, sumbangan orangramai yang diterimanya melebihi jangkaan iaitu lebih RM1.5 juta, berbanding cuma RM300 ribu yang diperlukannya. Turut memberi sumbangan kepadanya ialah beberapa Ahli Parlimen Pas.

 Sokongan dan simpati orangramai dengan sedia memberi sumbangan itu bukan saja tanda mereka mengiktiraf serta menghargai peranan Rafizi mendedahkan beberapa penyelewengan selama ini, bahkan merupakan isyarat nyata bahawa rakyat tidak sabar-sabar lagi untuk mendapatkan kerajaan baru bagi mengggantikan kerajaan lama yang penuh masalah dan nanah ini.

 Rafizi, selain mendedahkan mengenai skandal NFC berkaitan keluarga Shahrizat Jalil, turut membuat pendedahan mengenai pembelian hartanah oleh MARA di Australia, masalah kewangan Tabung Haji, penyelewengan dana YAPIEM, pembelanjaan mewah Najib dan Rosmah, beberapa perkara berkaitan skandal 1MDB dan banyak lagi.

 Jika tiada keghairahan untuk memberi sokongan kepada Pakatan Harapan dan menukar kerajaan, tentulah tidak mungkin sumbangan yang diminta Rafizi hanya RM300 ribu, tetapi perolehannya mampu melebihi RM1.5 juta iaitu lima kali ganda daripada apa yang disasarkan.

 Sebelum ini, Pas ketika muktamarnya di Kedah pada April lalu pernah melancarkan tabung untuk membiayai saman parti itu terhadap Sarawak Report yang dianggarkan berjumlah RM200 ribu.

 Bagaimanapun, hanya pada 28 Jun lalu, Pas mengumumkan kejayaan mengutip sumbangan yang mereka terima telah hampir RM200 ribu sebagaimana yang disasarkan itu.

 Namun, berapa jumlah sebenar atau maksud hampir RM200 ribu yang berjaya dikutip itu tidak pula diumumkan.

 Ada sumber lain memberitahu, jumlah kutipan yang berjaya dikutip Pas sebenarnya tidak pun melebihi RM100 ribu, meskipun matlamatnya ialah RM200 ribu.

 Berbanding ahli Pas yang dikatakan hampir 1 juta dan hanya sedikit yang sanggup menderma, sebaliknya sumbangan berganda yang diterima Rafizi dilihat melangkaui sempadan parti, kaum atau agama.

 Mereka menyumbang kepada Rafizi itu tidak lain dengan keinginan memberinya semangat agar terus berkhidmat dan menjadikan perubahan kerajaan benar-benar menjadi kenyataan.

 Cuba pemimpin UMNO seperti Annuar Musa, Bung Mokhtar Radin, Salleh Said Keruak, Jamal Mohd Yunus atau Ahmad Maslan misalnya, meskipun mereka diketahui ada banyak wang,  memohon sumbangan orangramai seperti dilakukan Rafizi andainya mereka didakwa di mahkamah, dijatuhi hukuman dan perlu membayar ganti rugi.

 Berapa agaknya sumbangan yang akan mereka perolehi, meskipun diketahui jumlah ahli UMNO melebihi 3 juta?

 Mampukah mereka memperolehi lima kali ganda daripada yang disasarkan atau kutipannya akan lima kali kurang daripada yang diperlukan?

 Cubalah kalau ada pemimpin UMNO yang berani?
(ShahbudinHusin 04/08/2017)

0

0

votes
Article Rating
Kongsikan artikel ini


JIKA ADA RAKAMAN, DEDAHKANLAH DAN NAJIB TENTU INGIN TAHU SAMA BUTIR
PERBUALAN PENUH TUN MAHATHIR DENGAN ZAHID HAMIDI

Mempertahankan dirinya berhubung dakwaan Tun Mahathir Mohamad bahawa beliau cuba meminta simpati atau sokongan untuk menjatuhkan Najib Razak dalam pertemuan dengan bekas Perdana Menteri itu, Ahmad Zahid Hamidi berkata, rakaman pertemuan itu ada dalam simpanannya.
Sebaliknya, kata Timbalan Perdana Menteri, usaha mahu menjatuhkan Najib itu dirancang oleh Tun Mahathir dalam pertemuan antara mereka.
Tun Mahathir, tegasnya, telah menyatakan mengenai perancangan untuk mengadakan undi tidak percaya di Parlimen terhadap Najib yang akan dilakukan melalui kerjasama antara pemimpin pembangkang dengan  beberapa pemimpin UMNO.
Usaha kedua yang dirancang oleh Tun Mahathir, jelas Zahid Hamidi lagi ialah dengan cara menghantar memorandum kepada Yang Dipertuan Agong agar Baginda memecat Najib sebagai Perdana Menteri.
“Jangan bohong, rakaman itu masih ada dalam simpanan saya,” ujar Zahid Hamidi sambil menambah, pertemuannya dengan Tun Mahathir pada 2015 itu diadakan selepas 10 hari beliau dilantik sebagai Timbalan Perdana Menteri dan dilakukan dengan keizinan Najib.
Benarkah Zahid ada rakamannya?
Adakah rakaman itu dalam bentuk audio atau video?
Adakah rakaman dilakukan secara sembunyi atau disedari oleh Tun Mahathir?
Jika dirakam secara sedar, logikkah Zahid Hamidi yang datang ke rumah Tun Mahathir membawa alat rakaman bersamanya dan sudah tentu juga perlu meminta izin untuk meletakkan alat rakaman di atas meja?
Dari segi logik juga, oleh kerana pertemuan itu diadakan di rumahnya, Tun Mahathirlah yang paling mungkin memasang alat rakaman bagi pertemuan tersebut.
Tetapi, kalau pun benar ada rakaman pertemuan itu dan Tun Mahathir mendedahkan kepadanya mengenai dua perancangan untuk menjatuhkan Najib, yang ingin diketahui juga, termasuk tentunya oleh Najib sendiri ialah apakah respon atau jawapan balas Zahid Hamidi mengenainya?
Ketika Tun Mahathir bercakap tentang undi tidak percaya terhadap Najib, apa sebenarnya jawapan balas Zahid?
Adakah beliau sekadar diam, sedia memberi sokongan atau menentangnya?
Begitu juga berhubung memorandum kepada Yang Dipertuan Agong, apa respon Zahid berkenaan dengannya?
Diam, setuju atau tidak setuju?
Jika dapat didedahkan rakamannya, Najib barangkali paling teruja untuk mengetahui butiran penuh perbualan Zahid Hamidi dengan Tun Mahathir itu.
Maka, untuk membuktikan kebenaran kata-katanya bahawa beliau tidak menggigit tangan orang yang pernah memberinya makan, Zahid Hamidi wajib mendedahkan rakaman itu kepada umum.
Hanya setelah rakaman itu didedahkan, barulah diketahui sama ada Tun Mahathir yang berbohong atau Zahid yang tidak bercakap benar.
Oh ya…sebelum terlupa, perlu diingatkan juga bahawa janji Zahid Hamidi sebelum ini untuk mendedahkan bukti mengenai amalan Syiah yang dikaitkan dengan Mohamad Sabu dan dalang tragedi Lahad Datu sampai sekarang belum ditunaikan lagi.
Begitu juga dengan kata-katanya bahawa beliau telah berjumpa dengan waris keluarga Diraja Arab Saudi yang didakwa menyumbangkan RM2,600 juta kepada Najib, sehingga sekarang juga tetap diragui dan tidak dipercayai, termasuk oleh mereka yang tinggal di Bagan Datuk sendiri.
Malah, cabaran terbaru Tun Mahathir agar Zahid Hamidi dapat menunjukkan bukti salinan kad pengenalan yang bertulis “Mahathir anak lelaki Iskandar Kutty” tidak dapat ditunjukkan sehingga kini.
Jadi, adakah kata-kata Zahid Hamidi kali ini boleh dipercayai, melainkanlah jika beliau benar-benar berani mendedahkan rakaman yang didakwa dimilikinya itu kepada umum?
(ShahbudinHusin 04/08/2017)

0

0

votes
Article Rating
Kongsikan artikel ini


ZAHID HAMIDI DAH DUA KALI LIMA DENGAN NIK ABDUH JADINYA…

 Ternampak Ahmad Zahid Hamidi semakin kalut dalam usaha mempertahankan diri dan ingin menunjukkan dirinya benar-benar setia kepada Najib Razak.
 Sementara salinan kad pengenalan lama Tun Mahathir yang didakwanya tertulis “Mahathir anak lelaki Iskandar Kutty” masih gagal ditunjukkannya sehingga kini, beliau mencipta satu lagi desakan untuk berkata benar apabila mendakwa memiliki rakaman perbualan pertemuannya dengan bekas Perdana Menteri itu yang diadakan pada 2015 lalu.
 Hanya dengan  menunjukkan rakaman perbualan itu saja dapat menolak dakwaan Tun Mahathir bahawa kedatangan Zahid ke rumahnya untuk meminta simpati serta sokongan bagi mengambil alih dan seterusnya menggantikan Najib, adalah tidak benar.
 Tun Mahathir setakat ini konsisten dengan tujuan Zahid Hamidi menemuinya itu, bahkan jika dibandingkan antara kedua-duanya, tentu saja rakyat Malaysia lebih mempercayai Tun Mahathir berbanding Zahid Hamidi.
 Sementara Zahid Hamidi masih banyak terhutang janji, antaranya bukti Syiah Mohamad Sabu, dalang Lahad Datu, siapa kerabat dan keluarga Diraja Arab Saudi yang ditemuinya sebagai mengesahkan memberi derma RM2,600 juta kepada Najib dan yang terbaru salinan kad pengenalan lama Tun Mahathir, bekas Perdana Menteri 22 tahun itu sebaliknya belum pernah ada rekod berbohong kepada rakyat Malaysia.
 Zahid Hamidi, selain mengesahkan pertemuannya dengan Tun Mahathir diadakan hanya selepas 10 hari dilantik Timbalan Perdana Menteri, turut mendakwa Tun Mahathir memang tidak berkenan dengannya sejak dulu lagi.
 Jika Zahid Hamidi sudah tahu Tun Mahathir tidak berkenan dengannya sejak dulu lagi, untuk apa beliau bertemu dengannya?
 Tidakkah ketika itu Tun Mahathir memang diketahui umum ingin menjatuhkan Najib dan sudah pun bercakap di sana-sini mengenainya?
 Jadi, muslihat apa sebenarnya Zahid Hamidi bertemu dengan musuh nombor satu Najib itu?
 Seterusnya Zahid Hamidi juga mendakwa beliau pernah dipelawa menyertai Pas selepas dipaksa meletakkan jawatan Ketua Pemuda UMNO pada 1998 dahulu.
 Seseorang yang didakwa dirujuknya dan akhirnya menasihtkannya kekal dalam UMNO ialah Dr. Haron Din, seseorang yang sudah pun meninggal dunia dan tidak dapat lagi mengesahkan sama ada fakta atau auta dakwaan Zahid Hamidi itu?
 Dalam meneruskan serangannya kepada Tun Mahathir, Zahid Hamidi selanjutnya meminta Pengerusi Pakatan Harapan itu duduk diam-diam dan berzikir banyak-banyak.
 Zaman dia dah lepas, tambah beliau.
 Kalau kita imbas, hanya Nik Abduh Nik Aziz, bekas Ketua Pemuda Pas yang pernah membuat gesaan serupa kepada Tun Mahathir.
 Ketika Tun Mahathir banyak menyerang Pas yang dilihat semakin berbaik dan bermesra-mesraan dengan UMNO, Nik Abduh juga menasihatkan beliau agar banyak bertaubat dan kembali ke tikar sembahyang.
 Zahid Hamidi di dalam UMNO, Nik Abduh bersama Pas, namun kedua-duanya dilihat sama saja dangkal dan tidak cerdiknya.
 Mujurlah Zahid Hamidi dan Nik Abduh kekal berada di dalam parti yang berbeza, maka bukan saja mereka kelihatan dua kali lima, bahkan kedua-dua parti, UMNO dan Pas kini jadi bahan ketawa dunia.
 Apakah Zahid Hamidi dan Nik Abduh fikir bahawa ibadah itu hanya di atas tikar sembahyang, wirid dan zikir saja?
 Apakah selama ini Tun Mahathir tidak pernah sembahyang, tidak berwirid dan tidak berzikir?
 Adakah berjuang menolak “kleptokrasi dan melawan pencuri”  bukan  suatu ibadah yang ada pahala, bahkan mungkin lebih besar daripada sekadar sembahyang, zikir dan wirid semata-mata?
 Antara sembahyang, berwirid dan berzikir tetapi kekal bersama “kleptokrasi dan pencuri” dengan mereka yang lain yang sama-sama sembahyang, berwirid dan berzikir tetapi menolak “kleptokrasi dan pencuri”, siapakah yang lebih besar pahala menanti?
 Adakah pahalanya  juga dua kali lima bagi mereka?
(ShahbudinHusin 05/08/2017)

0

0

votes
Article Rating
Kongsikan artikel ini


ZAHID HAMIDI KALUT SENDIRIAN?

Mula-mula Zahid Hamidi menolak dakwaan Tun Mahathir Mohamad bahawa kunjungannya ke rumah bekas Perdana Menteri bertujuan meminta sokongan untuk menjatuhkan Najib Razak.
Kata Timbalan Perdana Menteri, beliau ada rakaman berhubung pertemuan itu.
Kemudian, Zahid Hamidi bergerak selangkah lagi dengan mengatakan beliau sedia bersumpah laknat bagi menafikan dakwaan Tun Mahathir itu.
“Saya sedia bersumpah laknat di mana-mana masjid pun bahawa yang merancang untuk menjatuhkan Perdana Menteri adalah “orang itu” dan bukan saya,” katanya.
Dalam masa yang sama, beliau juga mencabar Tun Mahathir untuk sedia bersumpah bersama-sama dengannya.
Tetapi, belum pun cabarannya berhubung sumpah laknat atau kenyataannya tentang memiliki rakaman itu mendapat respon daripada Tun Mahathir, Zahid Hamidi sendiri akhirnya tidak sabar-sabar melafazkan sumpah wala’nya kepada Najib.
“Wallahi, wabillahi, watallahi…selagi saya diberi kepercayaan, saya akan membantu YAB Presiden parti dan Perdana Menteri.
“Saya akan terjemahkan ketaatsetiaan dan kerja keras saya untuk Datuk Seri Najib Tun Abdul Razak, Insya Allah,” demikian lafaz sumpah yang diikrarkan oleh Zahid.
Hanya dalam tempoh tidak sampai 24 jam, berturut-turut kenyataannya – daripada mendakwa memiliki rakaman, kemudian mencabar bersumpah dan akhirnya bersumpah sendirian tanpa menunggu pun jawapan daripada Tun Mahathir.
Kenapa sampai begitu sekali?
Mengapa kelihatan terlalu kalut, kelam-kabut dan tidak sabar-sabar untuk menunjukkan kesetiaan kepada Najib yang sebenarnya ia sudah pun dilafazkan berkali-kali sebelum ini.
Apa apa-apa ke?
(ShahbudinHusin 05/08/2017)

0

0

votes
Article Rating
Kongsikan artikel ini


APA SALAHNYA TUN MAHATHIR NAK TUMBANGKAN KERAJAAN?

Sewaktu Ahmad Zahid Hamidi menemui Tun Mahathir Mohamad pada awal Ogos 2015 iaitu kira-kira 10 hari selepas dilantik sebagai Timbalan Perdana Menteri, ketika itu bekas Perdana Menteri 22 tahun itu memang diketahui umum sedang gigih mahu menyingkirkan Najib Razak.
Beliau menarik balik sokongannya terhadap Najib bermula 18 Ogos 2014 berikutan prestasi Najib yang dinilainya lebih buruk berbanding Tun Abdullah Badawi serta mahukan Perdana Menteri mengambil iktibar daripada keputusan buruk BN pada pilihanraya 2013.
Jika tiada siapa yang sanggup menegur, biarlah saya menegur. Bukan saya tidak sayang pemimpin, tetapi saya lebih sayang bangsa dan negara saya, ujar Tun Mahathir merasionalkan tindakannya itu.
Susulan penarikan balik sokongan itu, Tun Mahathir kemudian secara konsisten menggesa Najib meletakkan jawatan. Ketika itu Muhyiddin Yassin masih lagi Timbalan Presiden UMNO dan Timbalan Perdana Menteri.
Oleh kerana Najib enggan meletakkan jawatan, usaha yang dirancang untuk menyingkirkannya ialah dengan cuba mengusulkan undi tidak percaya di Parlimen dan melalui memorandum kepada Yang Dipertuan Agong.
Bermakna, ketika Zahid Hamidi berjumpa Tun Mahathir dan beliau menceritakan dua langkah yang mahu diambil terhadap Najib itu, ia bukanlah sesuatu yang menghairankan kerana sebelum itu sudah puluhan program untuk mendesak penyingkiran Najib sudah pun dihadirinya.
Yang menghairankan ialah buat apa Zahid Hamidi berjumpa dengan Tun Mahathir yang sudah pun diketahui umum bermusuh dengan Najib.
Lebih menghairankan kerana dua tiga hari lalu, Zahid Hamidi juga mengatakan Tun Mahathir memang tidak berkenan dengannya sejak dulu lagi.
Apakah Zahid Hamidi berjumpa itu dengan tujuan agar Tun Mahathir jadi berkenan dengannya kerana ketika itu beliau sudah pun menjadi Timbalan Perdana Menteri dan hanya selangkah menjadi Perdana Menteri?
Setelah pertemuan itu terdedah, sebenarnya tidak perlu sama-sekali Zahid Hamidi mengajak Tun Mahathir bersumpah untuk membuktikan siapa yang mahu menjatuhkan Najib kerana bekas Perdana Menteri itu memang sudah diketahui mahu menyingkirkan Najib.
Apa yang peliknya dengan Tun Mahathir mahu menyingkirkan Najib dan adakah perbuatan itu suatu kesalahan?
Adakah menyingkirkan Najib sama dengan mahu menjatuhkan kerajaan?
Menyingkirkan Najib atau mana-mana Perdana Menteri, sama ada melalui desakan, tekanan, undi tidak percaya atau dengan menghantar memorandum kepada Yang Dipertuan Agong, ia bukanlah suatu kesalahan, malah dibenarkan oleh Perlembagaan.
Menjatuhkan kerajaan juga tidak merupakan suatu kesalahan, asalkan ia dilakukan melalui saluran yang betul iaitu pilihanraya. Lagi pun, memang parti politik ditubuhkan untuk berebut kuasa dan saling menjatuhkan kerajaan setiap kali pilihanraya diadakan.
Jika percubaan menumbangkan kerajaan suatu kesalahan, sudah tentulah 52 peratus pengundi pilihanraya 2013 yang menolak BN boleh dianggap telah melakukan kesalahan juga.
Yang salah ialah cuba menumbangkan kerajaan melalui kekerasan atau dengan penggunaan senjata di mana ia boleh dianggap pengkhianatan kepada negara.
Oleh kerana semua usaha Tun Mahathir untuk menyingkirkan Najib tidak menemui kejayaan, maka beliau memutuskan untuk keluar UMNO, menubuhkan Bersatu dan kemudian bergabung dengan Pakatan Harapan dan hari ini dilantik sebagai Pengerusi gabungan itu.
Tujuannya tidak lari dan tetap sama iaitu untuk menyingkirkan Najib dan menumbangkan kerajaan UMNO/BN. Sebagaimana pandangan asalnya bahawa Najib membawa begitu banyak kerosakan dan bertindak menegur sebelum itu kerana sayang kepada bangsa dan negara ini, matlamat Tun Mahathir melalui Bersatu dan Pakatan Harapan juga kerana hal yang sama.
Sebahagian daripada pembangunan moden negara ini dibina melalui idea dan wawasannya, sudah tentu beliau tidak mahu ianya rosak binasa hanya kerana kerakusan peribadi seorang yang bernama Najib untuk terus berkuasa lagi, meskipun banyak kerosakan dan rakyat diulit sengsara dan derita.
Menyingkirkan Najib dan menumbangkan kerajaan melalui pilihanraya, bukan saja tidak salah dan dibenarkan, tetapi juga adalah pilihan terbaik waktu ini untuk memulihkan imej dan nama baik negara sebelum ia terus rosak dan tidak boleh dipulihkan sama-sekali.
(ShahbudinHusin 06/08/2017).

0

0

votes
Article Rating
Kongsikan artikel ini


KENAPA HANYA KEKAYAAN KELUARGA TUN MAHATHIR SAJA MAHU DISIASAT?

 Hanya kerana Tun Mahathir Mohamad membangkitkan persoalan bahawa Ahmad Zahid Hamidi pernah melaporkan kekayaan sebanyak RM230 juta kepadanya pada tahun 1996 iaitu ketika menjadi Ketua Pemuda UMNO dahulu, desakan kini menyusul agar kekayaan keluarga bekas Perdana Menteri itu pula diselongkar.

 Kenapa hanya kekayaan keluarga Tun Mahathir saja mahu disiasat?
Siasatlah juga kekayaan keluarga Hishammuddin Hussein dan  Nazri Aziz yang nampaknya begitu lantang membuat desakan itu, selain keluarga Zahid Hamidi sendiri dan lain-lain pemimpin UMNO.
Berapa agaknya kekayaan keluarga Hishammudin, Nazri dan lain-lain pemimpin UMNO?
Jika pada tahun 1996, kekayaan Zahid Hamidi dilaporkan sebanyak RM230 juta, berapakah jumlahnya sekarang?

 Dan yang paling wajib disiasat kekayaannya tentunya ialah keluarga Najib  Razak sendiri.
Selain yang diketahui dan diakuinya ada RM2,600 juta pernah masuk ke akaun peribadinya, berapa jumlah kekayaan Najib yang sebenar-benarnya?

 Untuk berlaku adil, tidak memadai kekayaan semua mereka itu disiasat oleh SPRM semata-mata, tetapi sebaiknya oleh sebuah badan penyiasatan bebas serta hasilnya mesti didedahkan kepada pengetahuan umum.

 Ada berani?
(ShahbudinHusin 06/08/2017)

0

0

votes
Article Rating
Kongsikan artikel ini


SURAT TERBUKA BUAT NAJIB – DATUK SERI, DENGARLAH DULU RAKAMAN PERBUALAN
ZAHID HAMIDI DENGAN TUN MAHATHIR

Kali ini saya tergerak hati untuk menulis sepucuk surat terbuka buat YAB Perdana Menteri, Datuk Seri Najib Razak.
Saya harap Datuk Seri tidak berkecil hati kerana sudah tentu apabila ia merupakan surat terbuka, pembaca blog ini akan terlebih dahulunya dapat membacanya berbanding Datuk Seri sendiri.
Bagaimanapun, saya akan cuba “tag” surat terbuka ini di Facebook dan  “mention” di Twitter Datuk Seri agar Datuk Seri dapat membacanya dengan lebih cepat atau jika kebetulan sedang bermain-main dengan gajet telefon pintar dalam genggaman ketika ini.
Datuk Seri,
Saya tertarik dengan pernyataan keyakinan Datuk Seri mengenai kesetiaan Ahmad Zahid Hamidi dan nampaknya sama-sekali tidak meragui taat setianya beliau kepada Datuk Seri.
Datuk Seri berhujah bahawa penahanan Zahid Hamidi di bawah ISA oleh Tun Mahathir Mohamad, kedudukannya sebagai rakan lama dan bekas Setiausaha Politik Datuk Seri serta Datuk Seri sendiri pernah membantunya dengan “ucapan berapi-api” dalam merebut jawatan Ketua Pemuda UMNO Bagan Datuk suatu ketika dahulu sehingga Zahid Hamidi akhirnya menang dengan kelebihan 11 undi, adalah sandaran keyakinan Datuk Seri terhadap kesetiaan Zahid Hamidi.
Sehubungan itu, Datuk Seri dilaporkan berkata, adalah mustahil Ahmad Zahid sanggup meminta pertolongan daripada Tun Mahathir untuk mengambil alih tempat Datuk Seri sebagai Perdana Menteri.
Dalam hal ini, saya agak tertarik kenapakah Datuk Seri cuba mengungkit kembali pertolongan kepada Zahid Hamidi yang saya difahamkan berlaku pada tahun tahun 1989 dahulu? Apakah misteri di sebaliknya?
Datuk Seri,
Semua orang faham bahawa Datuk Seri berbuat demikian adalah untuk meredakan keresahan ahli-ahli UMNO sendiri tentang hubungan Datuk Seri dengan Zahid Hamidi, apatah lagi PRU 14 bakal menjelang tidak lama lagi.
Tetapi Datuk Seri, saya hanya mahu memberi logika mudah dalam perkara ini. Untuk apa sebenarnya Zahid Hamidi datang menemui Tun Mahathir sedangkan beliau tahu ketika itu Tun Mahathir sedang berusaha gigih mahu menjatuhkan Datuk Seri?
Walaupun Zahid Hamidi mengatakan Datuk Seri memberi keizinan kepadanya untuk bertemu Tun Mahathir, hakikatnya Zahid Hamidi tidak patut sama-sekali ada hasrat untuk bertemu dengan Tun Mahathir pada waktu itu.
Ketika memberi keizinan itu, tentu Datuk Seri terasa pedih hati atau mungkin hanya memberi izin dalam paksa sahaja.
Sehingga ini pun, Zahid Hamidi tidak menjelaskan apakah tujuan dan maksud sebenarnya beliau bertemu dengan Tun Mahathir ketika itu?
Cuma yang Zahid Hamidi kata, beliau ada rakaman pertemuannya dengan Tun Mahathir itu dan ia masih dalam simpanannya.
Saya percaya, pertemuan itu hanyalah empat mata antara Tun Mahathir dan Zahid Hamidi saja. Sehingga ini hanya Zahid Hamidi yang mengatakan bahawa dalam pertemuan itu, Tun Mahathir mahu menyingkirkan Datuk Seri melalui usul undi tidak percaya di Parlimen dan menghantar memorandum kepada Yang Dipertuan Agong.
Pada saya, kata-kata Zahid Hamidi itu tidaklah luar biasa. Semua orang tahu Tun Mahathir sejak Ogos 2014 hinggalah sekarang memang mahu menyingkirkan Datuk Seri sebagai Perdana Menteri.
Jadi, menyebut tentang usul tidak percaya atau memorandum, tiada langsung yang luar biasanya, malah  kritikan, serangan dan hentaman pun dilakukan oleh Tun Mahathir kepada Datuk Seri.
Namun, sebagaimana yang saya tulis dalam blog sebelum ini, apakah reaksi Zahidi Hamidi terhadap perancangan usul dan memorandum oleh Tun Mahathir itu?
Adakah beliau tidak setuju, diam atau pun setuju?
Atau adakah Zahid Hamidi pernah cuba meyakinkan Tun Mahathir agar menerima kepimpinan Datuk Seri dan menghentikan segala usahanya untuk menyingkirkan Datuk Seri?
Selain itu, apa lagi butir-butir perbualan lain dalam pertemuan dengan Tun Mahathir itu tidak pula didedahkan oleh Zahid Hamidi.
Datuk Seri,
Maka, dalam hal ini ada baiknya Datuk Seri menunggu sehingga Zahid Hamidi mendedahkan rakaman perbualan itu kepada umum terlebih dahulu.
Sekiranya dalam minggu-minggu ke hadapan, Zahid Hamidi tidak juga mendedahkan rakaman perbualan itu, saya cadangkan agar Datuk Seri minta daripada Zahid Hamidi salinan rakaman itu untuk Datuk Seri dengar sendiri butir perbualan itu dan menilainya.
Zahid Hamidi juga kata, Tun Mahathir turut memiliki rakaman pertemuan itu. Sebagaimana yang Tun Mahathir sebut sebelum ini dan kemudian dalam temubual dengan sebuah portal, bekas Perdana Menteri itu tetap mengatakan kunjungan Zahid Hamidi ialah untuk meminta simpati dan sokongan daripadanya untuk menyingkirkan Datuk Seri.
Saya bimbang, jika benar Tun Mahathir ada rakaman perbualan pertemuan itu, beliau akan mendedahkannya dan kiranya terbukti Zahid Hamidi ada mengeluarkan kata-kata untuk meminta sokongan bagi mengambil alih tempat Datuk Seri, ia adalah sesuatu yang memalukan Datuk Seri yang mempercayai sepenuhnya akan kesetiaan Zahid Hamidi.
Oleh itu, sekali lagi saya memberi pandangan agar Datuk Seri cepat-cepat meminta salinan rakaman perbualan dengan Tun Mahathir itu daripada Zahid Hamidi sebelum Tun Mahathir mendedahkannya kepada umum.
Kemudian, Datuk Seri juga boleh tengok, adakah Zahid Hamidi dengan mudah memberikan salinan itu?
Jika terbukti Zahid Hamidi benar-benar setia dan tidak curang, tiada salahnya untuk Datuk Seri terus meyakini kesetiaan Zahid Hamidi dan mengekalkannya dalam persiapan UMNO menghadapi PRU 14 akan datang.
Jika sebaliknya, ia tentunya merbahaya kepada masa depan Datuk Seri dan Datuk Seri perlulah lebih berhati-hati.
Datuk Seri,
Sekali lagi, permintaan saya kepada Datuk Seri, cepat-cepatlah minta salinan rakaman perbualan itu daripada Zahid Hamidi dan dengar sendiri dengan teliti.
Walaupun saya bukan lagi ahli UMNO, tetapi apa yang saya luahkan ini adalah juga luahan hati beberapa rakan saya yang masih dalam UMNO, malah saya percaya sebahagian besar ahli UMNO juga ada pandangan yang sama.
Janganlah Datuk Seri terlalu dibelenggu oleh nostalgia silam kerana pepatah lama ada menyebut, air tenang jangan disangka tiada buaya.
Sekian, pandangan tidak berapa sen daripada saya. Terima kasih atas kesudian Datuk Seri meluangkan masa membacanya.
(ShahbudinHusin 07/08/2017)

0

0

votes
Article Rating
Kongsikan artikel ini


TUN MAHATHIR SUDAH MENYAHUT CABARAN, SIASATLAH JUGA KEKAYAAN ANAK2 SEMUA BEKAS PERDANA MENTERI

Tanpa berlengah dan menunggu lama, Tun Mahathir Mohamad dengan pantas menyatakan kesediaan untuk disiasat berhubung kekayaan keluarganya.

 Menerusi chedetofficial yang merupakan laman twitter rasminya, Tun Mahathir menyatakan, “Sudah berkali kali saya menjemput pihak berkuasa untuk lakukan siasatan yang adil ke atas saya. Kita perlu berani kerana benar.”

 Respon Tun Mahathir ini ialah berikutan desakan pelbagai pihak dalam UMNO yang mahu harta kekayaan keluarganya disiasat susulan tindakannya mendedahkan bahawa Timbalan Perdana Menteri, Ahmad Zahid Hamidi pernah melaporkan memiliki kekayaan sejumlah RM230 juta ketika menjadi Ketua Pemuda UMNO pada 1996 dahulu.

 Kesediaan Pengerusi Pakatan Harapan itu untuk disiasat secara adil jelas menunjukkan sikap tanggungjawab,  ketelusan dan tiada rasa takut dalam  dirinya bahawa semua kekayaan keluarganya tidak dimiliki secara tidak sah.

 Seperti yang semua sedia maklum, Tun Mahathir dan isterinya bukan saja tidak bermewah dan tidak membazir, jauh sekali diketahui ada memiliki berbilion-bilion ringgit dalam akaun peribadinya sepanjang 22 tahun menjadi Perdana Menteri.

 Anak-anaknya pula diketahui menjalankan perniagaan yang sah dan mereka bukanlah seperti “anak tiri orang itu”  yang tidak pernah diketahui ada perniagaan dan ada syarikat, nah…tiba-tiba saja mampu membeli dua tiga kondo mewah di Amerika dan London yang bernilai ratusan juta ringgit harganya.

 Juga anak-anak Tun Mahathir tidaklah seperti kebanyakan anak-anak pemimpin UMNO yang lain yang suka menayang kemewahan serta kekayaan, meskipun tidak jelas apa pekerjaan dan perniagaan yang mereka jalankan.

 Dengan kesediaan Tun Mahathir ini, tiada sebab lagi untuk para pemimpin UMNO sama-sama berani harta kekayaan mereka disiasat dan didedahkan kepada umum.

 Yang penting, seperti disebut oleh Tun Mahathir, siasatan itu mestilah dijalankan dengan adil dan kita perlu berani kerana benar.
Jika siasatan dilakukan secara tidak adil dan semata-mata kerana Tun Mahathir kini bersama dengan Pakatan Harapan dan sedang berada di landasan yang betul untuk menyingkirkan Najib, tindakan itu hanya menampakkan sifat “busuk hati” terhadap bekas Perdana Menteri itu dan jauh tersasar dari hasrat untuk mencari kebenaran.
Kiranya benar untuk mencari kebenaran dan keadilan, selain kekayaan keluarga Tun Mahathir yang perlu disiasat dan didedahkan, kekayaan anak-anak dan keluarga semua bekas Perdana Menteri sebelum ini bermula daripada Tunku Abdul Rahman Putra Alhaj juga perlulah disiasat sama.
Adakah anak-anak Tun Mahathir saja yang kaya raya, manakala anak-anak bekas Perdana Menteri yang lain miskin-miskin belaka?
(ShahbudinHusin 07/08/2017)

0

0

votes
Article Rating
Kongsikan artikel ini


DARI SIDANG MEJA BULAT KE SIDANG MEJA LEPER, BILA PULA ARUL KANDA NAK JUMPA PARTI2 LAIN?

Pada 8 Julai lalu, Pas mengumumkan pihaknya akan menganjurkan sidang meja bulat berkenaan 1MDB di ketika parti-parti pembangkang lain terus melakukan serangan bertali arus berkaitan syarikat pelaburan kerajaan paling bermasalah itu.
Ketika mengumumkannya, Tuan Ibrahim Tun Man yang memangku tugas Presiden Pas berkata, ia bertujuan untuk mendapatkan pandangan pelbagai pihak berkenaan kemelut yang berlarutan melanda 1MDB.
Dalam sidang meja bulat yang dijadualkan pada 7 Ogos (semalam), mereka yang disenaraikan untuk dijemput bagi memberi pandangan ialah Bakke Salleh, bekas Pengerusi 1MDB, pemimpin veteran DAP yang juga Timbalan Pengerusi PAC, Tan Seng Giaw, tokoh ekonomi, Dr. Jomo Kwame Sundram dan bekas Menteri Besar Selangor, Khalid Ibrahim.
Sesuai dengan pendekatan politik matang, Pas dilaporkan mempunyai cara tersendiri untuk menangani isu 1MDB, dengan salah satu cara tentunya melalui sidang meja bulat tersebut.
Bagaimanapun, tidak seperti yang dijanjikan, sidang meja bulat semalam itu akhirnya bertukar menjadi sessi penerangan saja antara 1MDB dan Arul Kanda dengan Ahli Jawatankuasa Pas Pusat.
Turut hadir dalam sessi pertemuan semalam hanya Khalid Ibrahim saja dan tidak kelihatan sama-sekali tokoh-tokoh lain yang disebut sebelum ini.
Tidak diketahui bagaimana sidang meja bulat yang begitu digahkan sebelum ini dengan beberapa tokoh jemputan tiba-tiba boleh bertukar menjadi sekadar “sidang meja leper” untuk AJK Pas Pusat mendengar sessi penerangan daripada Arul Kanda semata-mata.
Dalam sessi selama dua jam yang dihadiri oleh kira-kira 30 AJK Pas Pusat dan diketuai Tuan Ibrahim itu, antara keputusannya yang dicapai Pas ialah berpuas hati dengan penjelasan Arul Kanda berkenaan pelan rasionalisasi 1MDB serta berharap syarikat pelaburan itu diberi peluang menyelesaikan hutang-hutangnya.
Alamakkk…dah berpuas hati dan setuju diberi peluang pulak?
Apa sudah jadi?
Bagaimana dengan begitu banyak kritikan dan persoalan oleh Tuan Ibrahim berkaitan 1MDB selama ini seperti mencabar agar laporan audit dilepaskan daripada rantai OSA, mengapa saman tidak dikemukakan terhadap Sarawak Report dan WSJ, kenapa Jho Low tidak disoal-siasat, apakah transaksi kewangan ke luar negara diperiksa dan bermacam-macam lagi?
Apakah kini Tuan Ibrahim benar-benar berpuas hati dengan segala-galanya berkaitan 1MDB?
Apakah persoalan-persoalan yang selalu disebut Tuan Ibrahim sebelum ini dilontarkannya kepada Arul Kanda dalam pertemuan “sidang meja leper” semalam?
Pas, bagaimanapun dilaporkan masih lagi bertegas tentang perlunya ditubuhkan Suruhanjaya Diraja berkaitan 1MDB.
Namun demikian, jika Arul Kanda dan 1MDB boleh bertemu dan memberi penerangan kepada AJK Pas Pusat, apakah bermakna beliau terbuka untuk berbuat demikian kepada parti-parti pembangkang lain?
Bilakah agaknya Arul Kanda sudi untuk memberi penerangan dan berdialog dengan pimpinan tertinggi PKR, DAP, Amanah dan Bersatu?
(ShahbudinHusin 08/08/2017)

0

0

votes
Article Rating
Kongsikan artikel ini


SAH 1MDB TIADA WANG, TAK MUSTAHIL JANJI BAYARAN 31 OGOS JUGA BAKAL
DIMUNGKIRI

Apa lagi nak dikata, kalau bukan inilah bukti paling sahih lagi nyata bahawa 1MDB sebenarnya tiada wang dalam kantungnya.

 Hutang kepada IPIC berjumlah AS$603 juta atau RM2,600 juta yang sepatutnya dibayar pada 31 Julai lalu tak dapat dilaksanakan, kemudian ditangguhkan selama lima hari juga tak mampu dilunaskan.

 Kini diberikan pula tarikh baru sehingga 31 Ogos. Dulu, minta tangguh lima hari konon kerana masalah teknikal, kali ini tertangguh sampai 31 Ogos, apa pula alasannya?
Kenapa tak mengaku saja duit tiada?
Tapi kali ini pun tak tahu sama ada sama bayaran boleh dilunaskan atau mungkin akan tertangguh sekali lagi.

 Jika sudah dua kali penangguhan dibuat kerana tidak mampu membuat bayaran, tidak mustahil janji pembayaran pada 31 Ogos nanti juga akan dimungkiri.

 Orang yang tiada wang, tapi suka berlagak macam banyak wang memang suka bertangguh-tangguh membayar hutang. Sekali dua dapat menangguh, bukanlah pelik jika mereka terus menangguhnya buat kali ketiga dan seterusnya.

 Ketika IPIC memberi penangguhan selama lima hari dulu, mereka menyatakan jika tertangguh sekali lagi ia akan menyebabkan 1MDB terikat dengan obligasi tambahan yang mungkin berupa beban caj akibat kegagalan tersebut.
Oleh itu, dengan penangguhan yang agak lama iaitu sehingga 31 Ogos, sudah pasti caj tambahan yang terpaksa dibayar bukanlah kecil jumlahnya.

 Jumlah RM2,600 juta yang perlu dibayar kepada IPIC itu adalah bersamaan dengan jumlah wang yang pernah mengalir masuk ke dalam akan peribadi Najib Razak sebelum ini.

 Selepas bayaran pada 31 Ogos nanti, itu pun jika wang benar-benar sudah ada,1MDB perlu membayar sekali lagi dengan jumlah yang sama iaitu AS$603 juta atau RM2,600 juta kepada IPIC pada 31 Disember akan datang.

 Dengan itu, 31 Ogos dan 31 Disember depan adalah tarikh yang terus mendebarkan buat kita semua, kalau pun tidak sekali lagi memalukan Malaysia di mata dunia setelah skandal 1MDB di tahun-tahun kebelakangan ini sudah banyak diperkatakan di seluruh dunia.
Hmmm…itu pun masih ada yang tak malu-malu mengaku berpuas hati dengan penjelasan Arul Kanda mengenai pelan rasionalinasi 1MDB.
(ShahbudinHusin 08/08/2017)

0

0

votes
Article Rating
Kongsikan artikel ini


BARU TANDATANGAN IKRAR, TAKKAN DAH ISYTIHAR BEBAS RASUAH?

Menjadi kaya dan memiliki kekayaan, biar banyak mana sekali pun jumlahmya tidaklah menjadi kesalahan, asalkan ia diperolehi dengan cara yang betul dan melalui saluran yang tidak bersalahan dengan undang-undang.
Yang salah hanyalah jika kekayaan itu diperolehi dengan cara rasuah atau menjalankan perniagaan yang bertentangan dengan undang-undang.
Dalam kes Ahmad Zahid Hamidi, perkara yang ditimbulkan oleh Tun Mahathir Mohamad ialah daripada mana dan bagaimana kekayaan sebanyak RM230 juta yang dilaporkan dimilikinya pada tahun 1996 itu diperolehi.
Dulu Tun Mahathir berkata, jawapan Zahid Hamidi mengenai kekayaan itu tidak berapa meyakinkan, maka tanggungjawab beliau sekarang hanyalah perlu memberi penjelasan yang benar-benar jujur, betul dan tepat mengenainya.
Rata-rata ramai yang tahu beliau ketika itu adalah ahli korporat dengan memiliki saham di beberapa syarikat senaraian awam, selain menjadi Pengerusi Bank Simpanan Nasional.
Kesediaan Zahid Hamidi agar SPRM menyiasat kekayaannya memang dialu-alukan dan jika benar kekayaannya diperolehi dengan cara yang betul dan melalui perniagaan yang diuruskannya, tiada apa yang harus dibimbanginya.
Lebih baik dan berwibawa, jika kekayaan Zahid Hamidi yang ditimbulkan oleh Tun Mahathir itu tidak sekadar disiasat oleh SPRM, tetapi juga oleh badan penyiasat bebas dan kemudian hasilnya didedahkan kepada orangramai.
Cuma, yang agak menjegkelkan serta sedikit keterlaluan, sementara beliau bersedia dirinya disiasat dan siasatan belum pun dijalankan lagi, hanya baru menyaksikan majlis menandatangani ikrar bebas rasuah bersama Jabatan Imigresen saja, Zahid Hamidi sudah dengan penuh yakin mengisytihatkan dirinya, KDN dan jabatan-jabatan di bawahnya sebagai bebas rasuah.
“Saya, KDN dan semua jabatan di bawahnya adalah bebas rasuah. Bukah mudah untuk menterjemahkan diri sendiri dan anak-anak buah bebas daripada rasuah.
 “Tetapi ia boleh dilakukan jika kita ada pegangan yang tinggi,” kata beliau selepas menyaksikan majlis menandatangai ikrar bebas rasuah Jabatan Imigresen bersama lebih 400 kakitangan jabatan itu.
Yang bener Wak?
Takkan baru tandatangan ikrar saja sudah berani isytihar diri sendiri dan semua jabatan sebagai bebas rasuah?
Benarkan semua jabatan di bawah KDN benar-benar bebas daripada rasuah dengan hanya menandatangani ikrar tersebut?
Bukankah ikrar itu hanya berupa komitmen semata-mata, tetapi tidaklah berupa jaminan seratus-ratus bahawa semua orang yang menandatanganinya betul-betul bebas daripada amalan rasuah?
Kenapa Zahid Hamidi terlebih lajak daripada laju?
Adakah beliau menyindir sesiapa dengan pengakuan dirinya bebas rasuah itu?
(ShahbudinHusin 09/08/2017)

0

0

votes
Article Rating
Kongsikan artikel ini


Di bawah ini adalah antara gambar-gambar yang tersebar luar di media sosial berkenaan majlis pecah tanah projek Keretapi Pantai Timur atau ECRL yang disempurnakan oleh Perdana Menteri, Najib Razak.
Jangan salah faham, majlis itu bukan diadakan di China atau Beijing, tetapi di Kuantan, Pahang.
HIDUP UMNO, HIDUP MELAYU, HIDUP BAHASA KEBANGSAAN!!!
(Shahbudin Husin 09/08/2017)

0

0

votes
Article Rating
Kongsikan artikel ini


LAGI CUBA DIHINA, LAGI DISANJUNG SEGALA JASANYA

Untuk menang pilihanraya dan bertujuan menghakis kepercayaan rakyat jelata, Najib Razak nampaknya tiada pilihan lain selain cuba “menterbalikkan dunia”  mengenai Tun Mahathir Mohamad.
Tidak cukup dengan serangan tanpa henti di media arus perdana, cuba menidakkan jasa-jasanya, mengadu-domba dan  menubuhkan Suruhanjaya Diraja berkaitan perniagaan matawang dengan tujuan untuk “mengenakannya”, kini keluarganya pula diasak secara agresif dengan serbuan serentak oleh Lembaga Hasil Dalam Negeri.
Serbuan itu, selain barangkali untuk menyiasat kekayaan anak-anaknya, tentu saja tidak mustahil akan disusuli dengan pelbagai tekanan yang bakal diterima dalam bentuk cukai dan sebagainya.
Adakah Tun Mahathir gentar?
“Mereka dipersilakan meneliti semua dokumen saya, bahkan SPRM juga.
“Saya fikir kita patut adakan serbuan lebih kerap kerana kita juga perlu serbu Najib dan keluarganya, isterinya, anak lelakinya, anak tirinya – semua mereka perlu diserbu.
“Saya juga cadangkan kita patut serbu sama Hishammuddin kerana kita tahu gaya hidup orang seperti ini perlu diteliti, malah serbuan  patut diperluaskan kepada adik-beradiknya,” tambah Tun Mahathir.
Di mata rakyat, dengan hanya keluarga Tun Mahathir saja yang dijadikan sasaran, bahkan satu demi satu, sebagaimana disebut sebelum ini ia hanya memperlihatkan sikap “busuk hati” kerajaan pimpinan Najib terhadap Pengerusi Pakatan Harapan itu.
Dengan itu, rakyat bukan saja makin menolak Najib melalui sambutan dan penerimaan semakin kuat terhadap setiap program yang dihadiri Tun Mahathir, malahan semakin terserlah yang melahirkan kebanggaan terhadap jasa-jasanya.
Tidak cukup dengan segala jasa dan sumbangannya ketika menjadi Perdana Menteri terus diingati dan dikatakan tiada bandingan dengan cuma sekelumit yang baru dilakukan oleh Najib, ada juga yang tampil mengingatinya ketika menjadi doktor perubatan dahulu.
Mereka dengan bangganya, jauh sekali berasa takut, untuk menunjukkan serta berkongsi dengan rakyat jelata rasa bertuah mereka memiliki tandatangan Tun Mahathir pada surat beranak masing-masing.
Memiliki tandatangan pun mereka bangga, apatah lagi dengan nikmat pembangunan dan kesejahteraan ketika kepimpinannya?
Tidakkah semua ini merupakan petanda masa depan semakin buruk bagi Najib?
Sebaliknya, apa yang boleh dibanggakan rakyat jelata tentang Najib?
(ShahbudinHusin  10/08/2017)

0

0

votes
Article Rating
Kongsikan artikel ini


TIADAKAH DIBUAT RAKAMAN "SIDANG MEJA LEPER" ANTARA PAS DENGAN ARUL
KANDA?

Pertemuan antara Ahli Jawatankuasa Pas Pusat dengan Presiden dan CEO 1MDB, Arul Kanda Kandasamy baru-baru ini yang disusuli dengan parti Islam itu berasa puas hati terhadap pelan rasionalisasi syarikat pelaburan sarat masalah tersebut telah menimbulkan pelbagai reaksi yang kurang menyenangkan.
Ramai yang kehairanan bagaimana Pas boleh berpuas hati terhadap penjelasan Arul Kanda serta menyoal apakah Pas sebenarnya betul-betul faham mengenai kemelut berliku-liku dan berbelit-belit yang membuatkan skandal 1MDB itu membusuk ke seluruh dunia?
Selain itu, ramai juga yang ingin tahu apakah bentuk penjelasan yang  telah diberikan oleh Arul Kanda dalam pertemuan selama 2 jam itu?
Tidak kurang yang bertanya, apakah Pas yang diwakili oleh 30 Ahli Jawatankuasa Pas Pusat dan diketuai oleh Tuan Ibrahim Tuan Man itu juga benar-benar faham dengan penjelasan yang diberikan oleh Arul Kanda?
Yang lain pula ingin tahu, apakah 30 orang Ahli Jawatankuasa Pas Pusat itu hanya mendengar saja penjelasan Arul Kanda serta adakah mereka bertanya sebarang soalan kepadanya?
Tidak kurang yang bertanya, jika ada pertanyaan dibangkitkan, apakah bentuk soalan yang telah ditanyakan kepada Arul Kanda?
Dalam hal ini, Pas mungkin boleh menepis pelbagai tanggapan negatif itu jika mereka dapat mendedahkan bukti rakaman pertemuan tersebut kepada umum.
Jika diikut logik, tentulah Pas sepatutnya membuat rakaman video berhubung pertemuan dengan Arul Kanda itu kerana ia merupakan sebahagian daripada program parti yang penting untuk dijadikan rujukan.
Tambahan lagi, hanya Pas saja satu-satunya parti yang dilayan oleh 1MDB dan Arul Kanda untuk mereka “bertemu, berterus-terang dan berkongsi cerita” mengenai syarikat tersebut.
Kerana itu, membuat rakaman dan menjadikannya simpanan, hampir mustahil tidak dilakukan oleh Pas.
Apatah pula, dalam zaman digital dan serba pintar ini, membuat rakaman bagi sebarang acara bukanlah perkara yang asing lagi, malah boleh dikata sudah menjadi keperluan.
Dengan timbulnya banyak pertikaian bagaimana Pas boleh berpuas hati tentang pelan rasionalisasi 1MDB, tetapi akhinya hutang kepada IPIC pun asyik terkehel dan minta tangguh beberapa kali, hanya mendedahkan rakamannya saja merupakan jawapan terbaik kepada segala kesangsian terhadap Pas itu.
Setidak-tidaknya dapatlah diketahui sama ada Nasarudin Tantawi ada bertanya soalan atau tidak, apakah Nik Abduh hanya diam atau turut bangun dengan beberapa pertanyaan, apakah Khalil Hadi juga bertanya soalan dan adakah Mokhtar Senik hanya sekadar diam sepanjang sessi pertemuan?
Jika Zahid Hamidi pun ada membuat rakaman pertemuannya dengan Tun Mahathir Mohamad, nampak tak cerdik sangatlah jika pertemuan tersebut yang dianjurkan  sendiri dan ditempat yang mereka sendiri pilih, tidak dibuat sebarang rakaman oleh Pas, meskipun program yang pada awalnya adalah “sidang meja bulat” dengan menjemput beberapa tokoh lain,  akhirnya bertukar menjadi hanya “sidang meja leper” yang membabitkan 30 AJK Pas Pusat dengan Arul Kanda semata-mata.
Adakah Pas masih perlu belajar dengan Zahid Hamidi dalam  soal rakam-merakam ini?
Atau Pas sebenarnya sama seperti Zahid Hamidi, ada rakaman, namun keberatan untuk memberitahu atau mendedahkannya kepada umum atas sebab-sebab yang mereka saja maklum mengenainya?
(ShahbudinHusin 10/08/2017).

0

0

votes
Article Rating
Kongsikan artikel ini


JENG, JENG, JENG….SIASATAN JENAYAH DI AMERIKA SUDAH BERMULA!!!

Amerika Syarikat kini bergerak selangkah lagi, seiring dengan harapan serta doa jutaan rakyat Malaysia apabila dilaporkan akan memulakan siasatan jenayah berhubung wang 1MDB yang diselewengkan.
Untuk tujuan itu, DOJ telah memfaikan permohonan kepada Mahkamah Los Angelas untuk menangguhkan buat sementara saman sivil untuk merampas pelbagai aset dan harta yang difailkan sebelum ini.
Alasan penangguhan saman sivil dan mendahulukan siasatan jenayah ialah kerana DOJ berpendapat meneruskannya mungkin akan menjejaskan kemampuannya dalam mengendalikan siasatan jenayah itu.
Bloomberg melaporkan, dokumen mahkamah yang difailkan DOJ jelas memperlihatkan AS sedang mempergiatkan siasatannya di seluruh dunia bagi mengesan wang 1MDB yang diselewengkan yang keseluruhannya dianggarkan berjumlah AS$4.5 bilion atau kira-kira RM19,000 juta.
Adakah laporan Bloomberg ini boleh dipercayai?
Jika pada 29 Jun lalu Bloomberg  melaporkan kedudukan ringgit Malaysia adalah paling kukuh di Asia dan ramai gembira serta terloncat-loncat kegirangan dengan laporan itu, maka tiada sebab mereka mesti menolak serta mempertikaikan laporannya berkaitan siasatan jenayah 1MDB ini
Jangan pula ada yang kata Bloomberg sebagai pembawa fitnah atau agen Yahudi untuk menjatuhkan kerajaan melalui laporannya kali ini.
Daripada AS$4.5 bilion wang 1MDB yang didakwa diselewengkan itu, jumlah pelbagai aset dan hartanah yang sedang diusahakan untuk kembalikan kepada rakyat Malaysia oleh DOJ ialah berjumlah AS$1.7 bilion atau melebihi RM7,000 juta.
Siapakah yang bakal “panas punggung” dengan bermulanya siasatan jenayah berkaitan wang curi 1MDB oleh DOJ ini?
Selain Jho Low dan Riza Aziz yang merupakan pemilik sebahagian aset-aset tersebut yang tentunya tambah “kepanasan”, pihak lain yang mungkin sudah mula “terasa bahang dan berpeluh dingin” ialah “seseorang” yang ada dalam rekod DOJ telah menerima AS$731 juta atau lebih RM3,000 juta melalui akaun bank peribadinya dan “seseorang yang lain” yang mendapat sejumlah hadiah barang kemas mewah bernilai kira-kira RM128 juta.
Siapakah mereka? Perlukan disebut nama mereka?
Jeng, jeng, jeng…..
(ShahbudinHusin 11/08/2017)

0

0

votes
Article Rating
Kongsikan artikel ini


SEDAR TAK SEDAR, AS$50 JUTA DUIT KITA MELAYANG BEGITU SAJA DAN ADAKAH
IA WANG DARI CHINA?

Akibat gagal menepati janji dan menangguhkan bayaran sebanyak dua kali kepada IPIC, sedar tak sedar kita sebenarnya sudah kerugian sebanyak AS$50 juta hanya dalam sekelip mata.
Berdasarkan perjanjian yang dipersetujui, 1MDB perlu membayar kepada 1PIC sebanyak AS$603 juta atau RM2,600 juta sebelum 31 Julai 2017 yang lalu.
Disebabkan gagal menunaikan janji kerana ketiadaan wang, tetapi dikatakan cuma masalah teknikal, 1MDB kemudian diberikan tempoh selama 5 hari lagi.
Selepas 5 hari, 1MDB gagal sekali lagi membuat pembayaran dan akhirnya diberikan tempoh sehingga 31 Ogos  untuk membuat pembayaran tersebut.
Tetapi, penangguhan yang diberi IPIC itu tetap ada syaratnya. Sebagaimana yang disahkan oleh Pengerusi 1MDB, Irwan Siregar Abdullah, lanjutan tempoh sehingga 31 Ogos itu adalah dengan syarat bayaran sebanyak AS$310 juta (kira-kira separuh daripada jumlah hutang AS$603 juta) perlu dibayar sebelum 12 Ogos.
Seperti yang dikehendaki, 1MDB semalam dilaporkan sudah menunaikan janjinya kepada IPIC itu, sehari lebih awal daripada tempoh 12 Ogos yang ditetapkan.
Tetapi, bayaran yang dibuat bukan AS310 juta, sebaliknya AS$360 juta.
Kenapa tiba-tiba ada tambahan jumlah sebanyak AS$50 juta atau lebih RM200 juta?
Dan sepertimana yang ditanyakan oleh Lim Kit Siang, apakah AS$50 juta lebihan itu sebenarnya merupakan faedah lewat bayar atau denda kerana gagal menepati janji?
Harus disedari bahawa 1MDB kini adalah syarikat milik Kementerian Kewangan dan ia bermakna sebarang bebannya adalah ditanggung oleh rakyat Malaysia juga.
Selain beberapa kerugian sebelum ini, kini sekali lagi kita kerugian sebanyak AS$50 juta hanya disebabkan gagal menepati janji.
Bayangkan apa boleh dilakukan dengan wang sebanyak AS$50 juta itu jika dibelanjakan untuk membantu rakyat miskin, program pendidikan, perumahan atau sebagainya?
Namun kerana kita dipimpin oleh pemimpin yang gagal, tak pasal-pasal AS$50 juta melayang begitu saja.
Secara kebetulan pula, bayaran AS$360 juta kepada IPIC itu dilakukan hanya selepas dua hari berlangsungnya majlis pecah tanah projek Keretapi Pantai Timur atau ECRL oleh Perdana Menteri di Kuantan, Pahang.
Selain projek ECRL bernilai RM55 bilion itu dibiayai sepenuhnya oleh China, pakar-pakar tempatan sebelum ini turut mempertikaikan kos yang dianggap terlalu tinggi bagi projek tersebut di mana mereka menilai kos yang munasabah adalah tidak melebihi RM40 bilion.
Daripada gagal membuat bayaran, pelik juga tiba-tiba 1MDB ada wang AS$360 juta?
Adakah ini bermakna wang dari China telah mula turun dan menolong 1MDB?
(ShahbudinHusin 12/08/2017)

0

0

votes
Article Rating
Kongsikan artikel ini


BUKTIKAN DAHULU TINDAKAN LHDN TIDAK BERMOTIF POLITIK, BUKAN MENCABAR
ORANG LAIN MEMBUKTIKANNYA

Kata Menteri Kewangan Kedua, siasatan dan serbuan Lembaga Hasil Dalam Negeri atau LHDN terhadap tiga anak Tun Mahathir Mohamad tidak sesekali bermotif politik.
“LHDN adalah agensi bebas dan bebas daripada pengaruh politik. Ia menyiasat semua orang.
“Selagi mereka mempunyai maklumat, mereka bebas menjalankan siasatan. Tiada siapa boleh mengarah LHDN, jika seseorang itu tidak melakukan kesalahan, tiada sebab mereka perlu risau,” tambahnya lagi.
Serentak dengan itu, Johari juga mencabar mereka yang menuduh LHDN  mengambil tindakan kerana faktor politik agar membuktikan dakwaan tersebut.
Macam bagus je kenyataan Johari ini yang pada pilihanraya 2013 lalu hanya menang dengan majoriti 866 undi di Titiwangsa.
Benarkah LHDN tidak dipengaruhi unsur politik dan tiada sesiapa boleh mengarah mereka?
Jika begitu, mengapa hanya setelah Tun Mahathir menjadi musuh politik kepada Najib Razak dan bersama Pakatan Harapan, baru LHDN menjalankan siasatan serta serbuan terhadap anak-anaknya?
Kenapa tidak sebelum ini lagi dijalankan siasatan?
Selain itu, tindakan Johari mencabar pihak lain menunjukkan bukti jika tindakan terhadap anak-anak Tun Mahathir itu berunsur politik, jelas kelihatan kelakar dan hanya membuatkan ramai orang ketawa mendengarnya.
Untuk membuktikan tindakan LHDN tidak berunsur politik bukanlah dengan mencabar orang lain menunjukkan bukti-buktinya, tetapi yang lebih afdal ialah LDHN itu sendiri perlu membuktikannya berdasarkan tindakan mereka.
Jika anak-anak Tun Mahathir boleh disiasat dan diserbu secara serentak, LHDN juga sepatutnya bertindak terhadap semua anak-anak bekas Perdana Menteri, daripada Tunku Abdul Rahman Putra Alhaj sehinggalah Tun Abdullah Badawi dan kepada anak-anak Najib yang menjadi Perdana Menteri sekarang ini.
Adakah hanya anak-anak Tun Mahathir saja yang kaya dan mungkin tidak membayar cukai pendapatan?
Bagaimana dengan anak-anak Tunku Abdul Rahman, Tun Razak, Tun Hussein, Tun Abdullah dan Najib sendiri, termasuk anak tiri serta menantu mereka sekali?
Adakah salah seorang anak  bekas Perdana Menteri yang diketahui umum pernah menerima wang RM2,600 juta, kononnya derma, telah membayar cukai pendapatan kepada LHDN?
Jika “orang itu”  tidak membayar cukai, kenapa LHDN tidak menyiasatnya dan sekiranya cukai telah dibayar, tunjukkanlah buktinya?
Begitu juga, adakah Riza Aziz, anak tiri Perdana Menteri sekarang yang mengaku ada menerima hadiah dalam bentuk wang sebanyak AS$94 juta serta memiliki kondo mewah ratusan juta ringgit, selama ini pernah membayar cukai pendapatannya?
Kiranya anak-anak Tun Mahathir boleh disiasat, apakah anak-anak bekas Perdana Menteri yang lain dan anak tiri Perdana Menteri begitu istimewa di mata LHDN?
Maka, sebelum Johari mencabar orang lain menunjukkan bukti, sebagai Menteri Kewangan Kedua, beliau perlulah terlebih dahulu membuktikan LHDN itu benar-benar bersikap adil, bebas dan tidak memilih bulu dalam tindakannya.
(ShahbudinHusin 12/08/2017)

0

0

votes
Article Rating
Kongsikan artikel ini


PERUBAHAN2 NAJIB SEJAK BERKAWAN DENGAN PAS

Sejak berkawan dengan Pas, salah satu perubahan paling ketara pada Najib Razak ialah beliau didapati gemar menggunakan perkataan-perkataan Arab dalam ucapannya.
Mula-mula kita mungkin hanya selalu mendengar beliau mengucapkan perkataan “wassatiyah” saja, tetapi lama-kelamaan semakin banyak perkataan Arab yang dilafazkannya.
Untuk mengajak ahli parti setia kepada pemimpin, Najib kemudian beberapa kali menyebut perkataan “wala'” dalam ucapan atau tulisan di blog dan media sosial yang lain.
Sebelum ini, perkataan “wala'” adalah sinonim dengan Pas dan para pemimpinnya hampir tidak lekang daripada bibir menyebut perkataan tersebut setiap kali berdepan dengan isu perpecahan dalam parti itu.
Kini, selain “wassatiyah” dan “wala'”, Najib maju setapak lagi dengan sudah pandai menyebut “tabayyun” pula yang bermakna sikap ingin menyelidik atau mencari kepastian terlebih dahulu tentang sesuatu perkara sebelum menyatakan pendirian.
Yang menariknya, dalam menyebut perkataan “tabayyun” itu, Najib juga menujukannya kepada Pas yang dianggapnya memiliki sifat tersebut dalam isu 1MDB kerana sedia mengadakan pertemuan dengan Arul Kanda Kandasamy terlebih dahulu untuk mendapat maklumat sebenar mengenai syarikat pelaburan sarat hutang itu sebelum menyatakan pendirian berpuas hati terhadap pelan rasionalisasinya.
Dalam lawatannya di Kelantan semalam pula, berhubung bantuan kerajaan Pusat terhadap kerajaan-kerajaan negeri yang dikuasai pembangkang, Najib berkata, beliau tidak memikirkan undi mengenainya, sebaliknya hanya mengharapkan pahala daripadanya.
Sekurang-kurangnya, walaupun tak dapat undi, saya akan dapat pahala di akhirat. Semoga dengan tindakan itu juga lebih memajukan lagi negara ini, tambah beliau.
Dengan tidak mengharap undi, tetapi hanya mengharap akhirat, sekali lagi apa yang dilakukan Najib ini juga mirip dengan tindakan Pas yang selalu menyebut, perhitungan perjuangan mereka ialah untuk menang di akhirat dan bukannya menang pilihanraya semata-mata.
Tetapi, kenapa Najib tiba-tiba saja lebih memikirkan pahala akhirat daripada undi?
Adakah ia petanda beliau sudah menjangka UMNO dan BN akan kalah pilihanraya?
(ShahbudinHusin 13/08/2017)

0

0

votes
Article Rating
Kongsikan artikel ini